Pasaiako bake-epaile titularra eta ordezkoa hautatzeko deialdia - Berria - Pasaia\nPasaiako bake-epaile titularra eta ordezkoa hautatzeko deialdia\nEskaerak aurkezteko epea, 2021eko apirilaren 30a arte\nPasaiako Udalak jakitera ematen du Udalbatzari dagokiola udalerri honetako bake-epailea (titularra eta ordezkoa) izendatzea, honako lege eta araudietan ezarritakoarekin bat: Aginte Judizialaren Lege Organikoa, 99. artikulutik 103. artikulura bitarte; 1995eko ekainaren 7ko 3/95 Bake Epaileen Araudia.\nEskaerak Pasaiako Udalaren Erregistro Nagusian aurkeztuko dira, deialdiaren iragarkia Gipuzkoako Aldizkari Ofizialean argitaratu eta biharamunetik hogei egun balioduneko epean.\nInteresdunek zinpeko aitorpena aurkeztu beharko dute, non adieraziko duten deialdi honetan eskatzen diren baldintza guztiak betetzen dituztela, eta legeak xedatutako ezgaitasun eta bateraezintasunik ez dutela.\nHalaber, interesdunek hautaketa prozesuari begira egoki iritzitako merituak aurkeztu beharko dituzte, eta baita Curriculum Vitaea ere. Curriculumean bi hizkuntza ofizialetan zer maila duten adieraziko dute, eta hori egiaztatzeko tituluak aurkeztuko dituzte.\nEskaerak aurkezteko epea amaitu ondoren, Udalbatzak eskaera aurkeztu dutenen artean bake epaile titularra eta ordezkoa aukeratuko ditu, betiere ezarritako legezko betebeharrak betetzen badituzte. Eskaerarik ez badago, Udalbatzak askatasunez aukeratuko ditu bake epaile titularra eta ordezkoa, prozeduraren baldintza berberen arabera, eta erabakiaren berri emango dio eskumena duen Jurisdikzio Organoari.\n1. Bake Epaile izateko betekizunak:\nEspainiar herritartasuna izatea eta adinez nagusia izatea.\nEginkizun judizialerako ezgaitua ez izatea, ez fisikoki, ez psikikoki.\nEskubide zibil guztien jabe izatea.\nMaltzurkeriazko delituengatik kondenatua ez egotea, birgaitasuna lortzen ez den bitartean.\nMaltzurkeriazko delituengatik auzipetu edo errudun ez izatea, askapena edo largespena lortzen ez den bitartean.\n2. Gaitasun eta bateragarritasun baldintzak:\nInteresdunek bermatu beharko dute Botere Judizialaren Lege Organikoko 101. artikuluan eta ondorengoetan eta 1995eko ekainaren 7ko Bake Epaileen 3/95 Erregelamenduan jasotzen diren bateragarritasun- eta gaitasun-baldintzak betetzen dituztela.\nEz da inolako titulazio berezirik eskatzen, bake epailearen betebehar eta eginkizunak betetzeko behar adinako gaitasuna izatea baizik.\nJarduera profesionalak edo merkataritza-jarduerak egiteko bateragarritasuna dute, baldin eta horiek inolako aholkularitza juridikorik eskatzen ez badute, eta jarduera horren izaerak inpartzialtasuna edo independentzia ekidin edo murrizten ez badu, eta betebehar judizialak aurrera eramatea galarazten ez badu\nEzingo dute alderdi politiko edo sindikatuetako partaide izan edo horien zerbitzura egon, ez udal hauteskundeetan edo hauteskunde legegileetan parte hartu, ezta Botere Judizialeko kide gisa inolako ekintza edo bilera publikotan parte hartu ere, horiek izaera judiziala ez baldin badute.\n3. Eskubide eta betebeharrei dagokienez:\nEpaileak finkatuko ditu entzunaldiak.\nAgintaldiak irauten duen bitartean, mugiezinak izango dira.\nBeren karguagatik ezagutzen dituzten ekintza edo berriak gordetzera behartuta daude.\nArlo zibil eta penalaren barnean legeak eskuduntza ematen dien prozesuak ezagutuko dituzte.\nErregistro Zibilari dagozkion eginkizunak eta legeak ezartzen dizkien beste batzuk beteko dituzte.\nEpaile kargua lau urterako izango da.\nLegez ezarritako sistema eta kopuruen arabera ordainduko zaie.\nErantzukizun penal edo zibilaren menpe egongo dira, beren eginkizunak betetzerakoan delitu, falta edo kalte eta galerak sortuz gero dolo edo erru bidez.\nLegez ezarritako lizentzia eta baimenak izango dituzte, beren karguaren izaeragatik eta profesionaltasun ezagatik eratorritakoetan izan ezik.\nGuztiek jakin dezaten adierazten da.\nPasaian, 2021eko martxoaren 30ean


Jaurlaritzak bost milioi euroren laguntzak emango dizkie irratiei eta prentsa idatziari | Gizartea | Berria\nJaurlaritzak bost milioi euroren laguntzak emango dizkie irratiei eta prentsa idatziari\nGobernu kontseiluan onartu dituzte laguntzak, hedabideek aurre egin diezaieten COVID-19ak eragindako kalteei.\nBi pertsona Donostian, egunkariei begira. Gorka Rubio / Foku Tamaina handiagoan ikusi\nEusko Jaurlaritzaren Gobernu Kontseiluak gaurko batzarrean erabaki du bost milioi euroko diru-laguntza programa bat ematea prentsa idatziari eta irratiei, COVID19-ak eragindako «lurrikara ekonomikoari» aurre egiteko: «egunkarien salmenten beherakada batetik, eta irratietako publizitatearen jaitsiera bestetik» .\nAudientziaren arabera banatuko du Jaurlaritzak diru hori. Egunkariei dagokienez, Vocento taldeak jasoko du gehien; 1,6 milioi euro El Correo-k eta 747.535 euro El Diario Vasco-k. Deia egunkariak 558.126 euro jasoko ditu, eta 305.580 euro Gara-k. BERRIAk, berriz, 290.427 euro. Zerrenda horretan hurrengoak dira Noticias taldeko beste argitalpen batzuk: Noticias de Gipuzkoa-k 171.731 euro jasoko ditu, eta Noticias de Alava-k 113.645 euro.\nIrratiei dagokienez, Ser irrati kateari emango diote diru gehien: 520.244 euro. Nervion irratiari, berriz, 224.765 euro, eta Coperi 174.256. Onda Cerok 123.747 euro eskuratuko ditu, eta Onda Vascak 73.238 euro. Herri Irratiak (25.254 euro), Radio 7k (22.729 euro) eta Bizkaia irratiak (40.000 euro) osatzen dute zerrenda.\nJaurlaritzak azaldu du izurri garaian «agerikoa» izan dela «hedabide profesional eta gertukoek duten funtzio garrantzitsua eta eraginkortasuna, interes orokorreko eguneroko informazioa gizarteari helarazteko bitarteko diren heinean».\n«Txillardegi Plaza» zioen plakak hiru urte zeramatzan hor, 2019an Txillardegi Liburutegia ekinaldiak jarri zuenetik.\nMotorzale bat hil da Abadiñon, bidetik irtenda\nN-634 errepidean gertatu da ezbeharra, Matienako biribilgunearen parean. Zer gertatu den ikertzen ari da Ertzaintza.\nOhi baino gazte gehiago izan dira manifestazioan zein aldarrikapenetan, nabarmen. Euskal Herrian euskaraz bizitzeko dauden oztopoengatik «kezka» agertu dute antolatzaileek


Egape BHIn Eskola Agenda 21 hezkuntza-programaren inguruko web-orri berria sortu dugu. Sakabanatuak zeuden hainbat dokumentazio eta informazioa bildu nahi izan dugu web-gune bakar batean eta modu bateratuan publikoki eskaini eskola komunitatea osatzen dugun ikasle, irakasle, familia eta, oro har, herritar guztion artean ingurugiroa eta biodibertsitatearen garrantzia azpimarratzeko.\nKonfinamendu eta ongizate-estatuak sustatzen dituen balioen inguruko kezka orokorreko garai hauetan, Egape Ikastolak hezkuntza baliabide berri honekin bere ingurumen eta jasangarritasunaren aldeko ibilbidea sendotzen du, baita ingurumen-heziketa indartu ere.\nEgape Ikastolan web-gune berriarekin publikoki berresten ditugu curriculum, kudeaketa eta partaidetza arloetan hartzen ditugun konpromisoak gure eguneroko jardueretan. Egape Ikastolak 2012an eskuratu zuen Eskola Jasangarria ziurtagiria. Horren ondorioz, gure ikasleek urtero Iraes 21 sarean parte hartzen dute Euskadiko beste 103 ikastetxeetako ikasleekin batera.\nWeb-orri berriak Eskola Agenda 21 programak zehazten dituen materialak eta jarduerak biltzen ditu, adibidez, ikasturte honetan lantzen ari garen Paisaiaren inguruko materialak sarera igo ditugu. Bertan ere, gai honen inguruan Urnieta herriaren eta ikastetxearen paisaiaren diagnostikoan landu diren ideiak eta herriko ikasleen forora eramango diren proposamenak jasotzen dira.\nEra berean, Egape Agenda 21 web-orri berria artxibategi moduan erabiliko da, aurreko ikasturtetan aztertu diren hezkuntza-programaren gaien inguruko informazioa bilduko baitu.\nNazio Batuen Erakundeak 1989 urtean sortu zuen Agenda 21 programa mundu mailan garapen iraunkorra bultzatzeko asmoz. Garapen iraunkorra, jasangarria edo sostengarria garapen arduratsua da, ondorengo belaunaldien garapena eragozten ez duena, baliabide naturalen eta ondarearen kalitatea eta kantitatea zaintzen eta gordetzen baititu. Agenda 21 izenak XXI. mendeari erreferentzia egiten dio.\nDena dela, programa honek datorren ikasturtetik aurrera aldaketa nabarmenak ezagutuko ditu, Garapen Iraunkorrerako 2030 Agendak proposatzen dituen 17 helburuek ardatz berri bat osatuko baitute. Garapen Iraunkorrari buruzko 2015eko Mundu Gailurrean, Nazio Batuen Erakundearen kideek 2030rako programa berri bat onartu zuten pobrezia desagerrarazteko, planeta babesteko eta pertsona guztiei bizimodu duina bermatzeko.\nEgape Agenda 21 web-orriak dagoeneko aurreikusten ditu iritsiko diren aldaketak eta Garapen Iraunkorreko Helburuak bere baitan hartzen ditu.\nWeb-orri berria beti aurkituko duzue www.egape.eus web-gunean “Blogak eta Berriak” atalaren “Bigarren Hezkuntza” gunean. Bestela, egin klik HEMEN


ELA eta CCOOek greba mugagabea deitu dute apirilaren 8tik aurrera Bilboko Conde de Aresti zahar egoitzan — ELA Sindikatua\nELA eta CCOOek greba mugagabea deitu dute apirilaren 8tik aurrera Bilboko Conde de Aresti zahar egoitzan\nELA eta CCOOek greba mugagabea deitu dute apirilaren 8tik aurrera Bilboko Conde de Aresti zahar egoitzan ELA eta CCOOek, Bilboko Conde Aresti egoitzako enpresa batzordean % 100eko ordezkaritza duten sindikatuek, greba mugagabea deitu dute patronatuak langileei ezarri nahi dizkien murrizketei aurre egiteko: enpresako 25 langile zaharrenei % 37 arteko soldata galerak inposatu nahi zaizkie eta aldi baterako ezintasunaren osagarria kendu nahi diete. Langile horiek 27 urteko antzinatasuna dute, batez beste, enpresan, eta % 44k 60 urte baino gehiago ditu. https://www.ela.eus/eu/bilbo/albisteak/ela-eta-ccooek-greba-mugagabea-deitu-dute-apirilaren-8tik-aurrera-bilboko-conde-de-aresti-zahar-egoitzan https://www.ela.eus/eu/bilbo/albisteak/ela-eta-ccooek-greba-mugagabea-deitu-dute-apirilaren-8tik-aurrera-bilboko-conde-de-aresti-zahar-egoitzan/@@download/image/ZAHARRA.jpg\nELA eta CCOOek, Bilboko Conde Aresti egoitzako enpresa batzordean % 100eko ordezkaritza duten sindikatuek, greba mugagabea deitu dute patronatuak langileei ezarri nahi dizkien murrizketei aurre egiteko: enpresako 25 langile zaharrenei % 37 arteko soldata galerak inposatu nahi zaizkie eta aldi baterako ezintasunaren osagarria kendu nahi diete. Langile horiek 27 urteko antzinatasuna dute, batez beste, enpresan, eta % 44k 60 urte baino gehiago ditu.\nAipatzekoa da murrizketa horiek ez dutela eraginik izango zuzendaritza-taldean eta arduradunetan; izan ere, talde hori % 466 hazi da, eta 3 pertsona izatetik 14 izatera pasatu dira, enpresak galera ekonomikoak zituela zioen aldian, alegia, 2015-2021 artean. Hau da, nahiz eta Conde Arestik arazo ekonomikoak argudiatu zenbait langileri murrizketak aplikatzeko, goi karguen lan baldintzak hobetu ditu soldaten % 20 eta % 65 arteko igoerarekin.\nNegoziazioetan zehar, enpresak jakinarazi zuen 2005. urtean langileekin lortutako akordioa indarrik gabe uzteko asmoa zuela. Akordio horrek berekin zekarren langileek hitzarmen sektorialaren gainean zituzten soldata-hobekuntzak eta aldi baterako ezintasunekoak mantentzea. 2015ean, lortutako akordioak bete ez zirenez, ELAk akordioa bete ez izana judizializatu behar izan zuen, enpresa betetzen has zedin.\nLangileen aldeko ebazpen judizialak akordioa osorik betetzera behartzen zuen enpresa, baina patronatuak beti adierazi du hura ezabatzeko asmoa; orain, pandemia egoera aprobetxatu nahi du arazo ekonomikoak argudiatuta, lan-eskubideak murrizteko inposatzeko.\nEnpresa-batzordeak erretiro-adinean dauden langileentzako irteera-plan pizgarri bat proposatu dio zuzendaritzari, horietako asko akordio batera iristeko prest egongo liratekeela jakinda. Zoritxarrez, zuzendaritzak adierazi du, aurre-erretiroei buruzko akordioak lortu arren, murrizketen proposamenarekin jarraituko duela.\nHori dela eta, enpresa batzordeak greba mugagabea deitu du apirilaren 8tik, langileentzako neurri traumatikorik ez duen akordio bat lortu arte.


Zestoako irakurle taldearen izena emateko epea, zabalik | El Diario Vasco\nCosta UrolaZestoako irakurle taldearen izena emateko epea, zabalik\nZestoako irakurle taldearen izena emateko epea, zabalik\nIrakurle taldeak iaz hasi zuen ibilbidea. / K. ARRIZABALAGA\nHilero elkartuko da taldea Danele Sarriugarte idazlearen gidaritzapean\nK. ARRIZABALAGA ZESTOA. Domingo, 4 noviembre 2018, 01:16\nIaz bezala, aurten ere, Zestoako irakurle-taldea martxan jartzea pentsatu da. Azaroaren amaieran emango zaio hasiera 2018/19 ikasturteko saioari. Ekainera bitartean hilero elkartuko da taldea Danele Sarriugarte idazlearen gidaritzapean, liburu baten «mezuak» aletzeko.\nZestoako Udaleko Kultura Saila eta Portale Kultur Elkartea lankidetzan arituko dira programa betetzeko. Horrela bada ikasturte honetan Zestoako Irakurle-taldean parte hartzeko izena emateko deialdia zabaldu dute. Talde-kopurua mugatua izango da, eta iazko deialdiaren arrakasta ikusita, jarritako kopurua gainditzen bada, izena emateko ordena kronologikoa errespetatuko da taldea osatzeko.\nIzena emateko bidali mezua honako helbide elektronikora, azaroaren 7 baino lehen, izen-deiturak eta telefonoa adieraziz: kultura@zestoa.eus\nBazkide Batzarra Portalen\nBihar, astelehena, Bazkide Batzarra egingo da, 19.00etan hasita Portale Kulturgunean bertan. Nagusiki, Portaleren oin kulturalari erreparatuko diote batzarrean; honen antolaketa eta funtzionamendu proposamen bat aurkeztuko da, haren ingurua eztabaidatzeko. Bazkidetza kanpainaz ere arituko dira eta bertaratzen direnen proposamen, kezka eta abar guztiaz ere bai. Bestalde, Euskaraldiari bere atxikimendua adierazteko, familia argazkia aterako dute.\nKinto afari eta bazkariak\nAzaroak 17an, Santa Zezilia ospatzen den aste buruan, hainbat kinto bazkari eta afari ospatuko dira. Horrela, 1964ean jaio ziren zestoarrak kinto afaria ospatuko dute, Agustin jatetxean. bertan egon nahi duten kintoek bertan eman dezatela izena, ahal den eta azkarren.\n1974ean jaio zirenak ere Agustiñenean elkartuko dira, baina bazkaria egiteko asmoz. Hauek ere bertan eman beharko dute izena.\nEta azkenik, 1964ean jaio zirenek, Araneta jatetxean egingo dute bazkaria. Kasu honetan Nerea Irure izango da kontaktua izena emateko.\n'Ttak!', Euskaraldia umorez azaltzeko bakarrizketa, asteazkenean Alondegian Nace Urolapiko, un nuevo sistema para distribuir los productos alimenticios


Eneko Andueza PSE-EEk Eusko Legebiltzarrean duen bozeramaileak ohartarazi du Estatutua erreformatzeak ez lukeela "independentziaren bidea" irekiko, eta gaineratu du "ezinezkoa" dela Euskadiren erronkei heltzea lurralde zatiketarekin\n"Gure erreferentzia ez da inoiz izango XIX. mendea; XXI.a izano da beti", azpimarratu dio Anduezak Iñigo Urkullu lehendakariari. Aldez aurretik, agintariak 1839 aurreko subiranotasuna berreskuratzea eskatu zuen.\nPolitika orokorreko eztabaidan egindako agerraldian, bozeramaile sozialistak adierazi du Estatus berria lortzeko desioak "ez aurrera ez atzera" geratu zirela autogobernuari buruzko lantaldean.\n"Gai berdinera itzuli nahi baduzue, badakizue prozedura zein den, baina bidearen amaiera zein izango den ere bai", esan du, eta eztabaidari "argi" heltzeko eskatu die gainerako alderdiei.\nAndueza "harro" agertu da gaur egungo Autogobernuaren ereduarekin, koronabirusak eragindako pandemia garaian, "sendotasuna" erakutsi duelako euskal osasun sisteman, hezkuntzan, enpleguan, turismoan eta merkataritzan. Anduezaren iritziz, Pedro Sanchezen gobernuak ere horretan lagundu du, baita "gure eredu instituzionala eta politikoa errespetatzen duen baterako gobernantza eredua".\nAnduezak deitoratu duenez, PP izan da kanpoan geratu den alderdi bakarra, "blokeoan" eta "oztopatzea helburu duen kritikan" oinarritzen den alderdia dela iritzita.\nHalaber, ETAko presoei egindako ongi etorriei buruz ere hitz egin du, eta terrorismoa edozein modutan egin zutenei "gorazarre ez egiteko" eskatu du, ekintza horiek biktimak "umiliatzeko tresna" bihurtu direlako.\nBere iritziz, jokabide horiekin amaitzea EH Bilduren esku dago soilik, eta ezker abertzaleari iragan horrekin "loturak apurtzeko" eskatu dio, "jazartzen dien iraganarekin amaitu eta gainerakoei Euskadi justuago eta txukunago baten eraikuntzan laguntzeko".\nTestuinguru horretan, PSEk Eusko Jaurlaritzaren baitan egiten duen lana azpimarratu du Anduezak, osasuna bermatzeko, ekonomia eta enplegua suspertzeko eta berdintasunean, larrialdi klimatikoan, eraldaketa digitalean eta herritarren aniztasunean oinarritutako etorkizuna prestatzeko.\nHala, koronabirusak eragindako krisiaren kudeaketan gauzak "ondo" eta "gaizki" egin direla onartu du, baina osasun eta hezkuntza arloko profesionalen lana goraipatu du, besteak beste.\nHorrez gain, Espainiako Gobernuak transferentziak eskualdatzeko hartutako konpromisoari buruz hitz egin du, besteak beste, espetxeen kudeaketari buruz.\nGizarte-zerbitzuen sistema "errotik aldatu" behar dela adierazi du, eta, gaineratu duenez, eredu hori sektore publikoak zuzendu behar du, eta mendetasun-egoeran dauden eta beren etxeetan bizi nahi duten pertsona guztiek horretarako aukera izatea bermatu behar du, baita egoitza batera doazenek kalitatezko arreta jasotzea ere.\nAzkenik, hezkuntza ituna berritzearen alde agertu da, baita eskola publikoak erdigunean jartzearen alde ere.


Akupuntura orratzen bidez akupuntura-puntuak ziztatzea du helburu. Puntu horiek elkarrekin lotuta daude, eta gorputzeko neurotransmisoreetan eragina duten ezaugarri elektrikoak dituzte. Akupuntura-puntuak lotzen dituzten bideek gorputzak behar duen energia-fluxua sortzen dute. Energia-fluxu horretan etenak gertatzen badira, gaixotasunak sor daitezke, eta orratzen bidez ziztatuz gero, desoreka horiek konpondu eta energia-fluxua hobetzen omen da.\nGainera, mina sendatzeko ez da beharrezkoa zuzenean mina dagoen lekuan eragitea. Izan ere, minaren bulkadak transmititzen dituzten nerbio-zuntz batzuk estimulatuz, beste nerbio-zuntz batzuetan mina blokeatu egiten da. Sare bateko hari bat mugituz beste hari batzuk ere mugitzen diren gisan, nerbio batzuk ziztatuz beste batzuetan ere eragiten da.\nTxinako medikuntza tradizionala asko hedatu da mendebaldeko herrialdeetan ere. Hainbat ikerketak erakutsi dutenez, akupuntura eraginkorra suerta daiteke adikzioei aurre egiteko, buruko eta lepoko minak sendatzeko, edota haginetako mina kentzeko.


erabili.eus/ Bikoizketarako irizpideak finkatzen (V)\nHemen zaude: Sarrera » Sare-aldizkariak » Iritzi-muinetik » Bikoizketarako irizpideak finkatzen (V)\n2004-09-24 / 08:31 / Asier Larrinaga Larrazabal HIZKUNTZA\nFilmetan, telesailetan eta marrazki bizidunetan agertzen diren izenekin, publizitatean erabiltzen diren ondoriozko perpausekin eta dokumentaletako animalien izenekin zein hizkuntza irizpide erabiltzen diren aurkituko duzu www.erabili.com-en.\nFilmetan, telesailetan eta marrazki bizidunetan agertzen diren izenak bere horretan uzten ditugu euskarazko bertsioan. Hori da irizpide nagusia.\nHala ere, marrazki bizidunetan batik bat (eta inoiz fantasiazko film eta telesailetan), izenak eta ezizenak esanguratsuak izaten dira, eta pertsonaiaren, lekuaren edo dena delako tresnaren ezaugarriren bat izaten dute oinarri. Beraz, izena entzuteaz bat, badakigu nolakoa den aipatutako pertsonaia, lekua edo tresna. Horrelakoetan, izen eta ezizenoi euskarazko ordaina asmatu behar zaie, betiere giroa hautsi barik. Txakurrak zerura doaz 2 filmean, adibidez, Zeruko mugazaina barrura sartu behar duten txakurren zerrenda irakurtzen ari da: «Uh... Asta, Bandit, Bowser, Fido, Fifi, Hound of Baskerville, Pavlov dog, Rex, Rover, Rufus, Shatzi, Spot... and Itchy». Euskaraz honela jarri zen: «Hm... Asta, Flo, Mendi, Txiki, Gorri, Baskerville, Txo, Zuhur, Laika, Lau, Tony, Xarpa, Pintxo, eta... Itchy».\nNekeza da euskarazko ordainak asmatzeko irizpide zehatzak ematea, tentu handiz jokatu behar baita hitzen luzerarekin, osagaiekin, soinu-oihartzunekin eta abar. Emaitzak argia, deigarria eta irudimen handikoa izan behar du, betiere jatorrizko izenaren haritik, baina euskal oihartzunarekin.\nOrain arteko bikoizketetan jatorrizko izenetik abiatu da ia beti euskarazko ordaina. Salbuespenik aipagarriena Harriketarrak (The Flinstones / Los Picapiedra / Les Pierrafeu) dira. Zail egin zen gaztelania aintzat ez hartzea, eta euskal bertsioko izenetan denerik dago: Pedro Harriketarra, Pablo Atxurdin, Pebbles... Hala egin zen, eta hala geratu da, baina aurrerantzean jatorrizkotik abiatu beharko genuke.\nDena dela, ez dugu zertan ibili beti asmatzen. Umeentzako ipuinetan eta liburuetan badira bikoizketarako baliagarri zaizkigun izenak, argiak, irudimen handikoak eta euskal oihartzuna dutenak. Halakoak jaso eta zabaldu egin behar ditugu. Marrazki bizidunetan, esate baterako, behin baino gehiagotan erabili dugu Bizarzuri (Santa Claus / Papá Noel / Père Noël).\nAurreko orrian esan genuen bezala, garrantzitsua da izenok finkatzea eta, bestelako produktuetan agertzen direnean, lehendik pentsatutakoak erabiltzea. Horrela, euskaldunon belarrietara egin, eta, horren ondorioz, bikoizketan eta gidoigintzan baliabide adierazkorrak izango zaizkigu. Adibide modura Heidi aipa dezakegu. Guretzat Pedro, Abuelito, Copito de Nieve... zirenak gure umeentzat Pello, Aitona, Elurtxo... dira.\nPublizitateko hizkeran oso erabiliak dira ondorio-perpausak: «Prueba Herbal Essences. Tu pelo estará tan increiblemente bonito que le dejará fuera de combate», «Con la nueva Nissan Primastar es tan cómodo trabajar que nadie creerá que lo haces», «La nueva colección “Repara y protege” posee una fórmula hidratante tan intensa que actúa reforzando tu pelo exactamente donde lo necesitas».\nGaztelaniazko iragarkien euskarazko bertsioetan ez dugu aurkitu ondorio perpausen eredu jasorik: «hain... ezen... bait- / -n», «hain... non... bait- / -n». Normala ere bada horrelakorik ez aurkitzea, ereduok hizkera idatzi landuarekin lotzen ditugu eta. Aztertu ditugun iragarkietan alborakuntza baizik ez da erabili, hots, menderagailurik gabeko eredua (bait- edo -n gabea).\nBatzuetan, lokailurik gabe (non edo ezen gabe).\nTampax Compak hain da erabilerraza, begiak itxita ere ipin dezakezu.\nHalako zuri argitsua eramatea benetan da atsegin. Hain argitsua da, familia osoak gozatzen du. (Ace lixiba)\nAir Wicken Cristal-air berria. Hain da polita, ze ez dirudi aire-gozagarria.\nAdibideetan ikusten denez, joera nagusia maila-hitza (hain) aditzaren aurrean jartzea da. Ondo dago «hain handia da» erako ordenamendua ere, baina bestea («hain da handia») ondorio-perpausen ezaugarritzat hartzen da, askoz maizago erabiltzen da eta.\nLokailua duten esaldiak direla eta, adibideetan «ze» baino ez dugu aurkitu, beharbada ahozkotasunetik hurrekoena delako.\nIragarkiak aztertuta, ikusi dugu ez dela sistematikoa gaztelaniaz ondorio-perpausa dagoen testuan euskaraz era bereko perpausa erabiltzea.\n¡Uf! Estoy tan congestionado que no puedo ni respirar.\nUf! Bete-bete eginda nago, eta ezin dut arnasarik hartu. (Frenadol)\nLa microdifusión de Elnett es tan fina que se elimina con un ligero cepillado.\nElnetten mikrodifusioa oso leuna da, orraziaz erraz kentzeko modukoa.\nEuskarazko testuok ez dute ezer galdu, eta, beharbada, naturaltasuna irabazi dute. Bide hori, beraz, ez da baztertu behar.\nBaztertzekoak dira, berriz, «-la» menderagailuarekin osaturiko ondorio-perpausak, okerrak dira eta.\nFairy berria hain da ahaltsua, beste ontzi-garbigarriek baino bost aldiz gehiago irauten *duela.\nFairy berria hain da ahaltsua, beste ontzi-garbigarriek baino bost aldiz gehiago irauten du.\nBizidunei izena emateko prozeduretan badago bat sarri-sarri erabiltzen dena: beste bizidun baten antza duela adieraztea. Horren modukoa da «urde oreina» izena.\n«Urde oreina» entzunda, beharbada zalantza egingo dugu. Animalia hori zer da, urdea ala oreina? Izan ere, euskaraz, modu bi daude izen bat beste baten bidez zehazteko: a) izen-elkarketa (ardi-gazta, behi-gazta...) eta b) atribuzio-elkarketa, alegia, izen bat beste baten izenondo bihurtzea (gol mamua, mediku pediatra, banda etsaia...).\nSasoi batean atribuzioaren alde egin genuen bizidunen izenak sortzeko, beste batzuek hala jokatzen zutela ikusita, eta arrain tximeleta (arraina) eta horren antzeko batzuk sortu genituen. Laster utzi genion bide horri, oso nahasgarria baitzen, eta harrezkero izen-elkarketa hobetsi dugu: tximeleta-arraina (arraina). Elhuyarrek irizpide bera erabili du Munduko ugaztunen izendegia-n (2002). Hartara, urde-oreina deritzona oreina da (Cervus porcinus).\nIrizpide horrek puntu bi ditu alde. Batetik, ingeles izenek eredurako balio digute, ingelesez berdin jokatzen dute eta: hog deer (urde-oreina). Bestetik, irizpidea bat bakarra da bizidun batek beste baten antza zein gauza baten antza duela adierazi nahi izanez gero. Izan ere, gauza baten antza duela adierazteko izen-elkarketara jotzen dugu, eta ez atribuzio-elkarketara: tapiz-marrazoa, titare-marmoka, harri-arraina...\nEuskal Telebistak bikoizten dituen dokumentaletan, horrenbestez, era honetako izenak sortzen eta erabiltzen ditugu.\nGaleocerdo cuvier tiger shark tigre-marrazo\nBitis nasicornis rinocerous viper errinozero-sugegorri\nOgcocephalidae fam. batfish saguzar-arrain\nScaridae fam. parrot fish papagai-arrain\nGeochelone pardalis leopard tortoise lehoinabar-dortoka\nPterois sp. lionfish lehoi-arrain\nHala ere, badira irizpide honetatik kanpo bidea egin duten izen batzuk. Onespen zabalekoak bere horretan onartuko ditugu, esate baterako Eusko Jaurlaritzaren Nekazaritza Hiztegia-n finkaturikoak.\nScyliorhinus canicula dogfish katuarrain / lixa\nSiluridae fam. catfish / silurid arrain katu / siluru\nAzken oharra. Hemen azaldu dugun irizpideak bizidunaren itxuraren berri eman nahi dugunerako baino ez du balio. Izan ere, jokabidearen berri eman nahi dugunean, atribuzio-elkarketara jotzen dugu: lehenengo bizidunaren izena eta, gero, zelan jokatzen duen adierazten duen hitza.\nSagittarius serpentarius secretary bird hegazti idazkari\nAcanthurus sp. surgeonfish arrain kirurgialari\nHestiasula sp. boxing mantis marisorgin boxeolari\nOndorio-perpausetan, lokailua –erabiltzekotan– koma baten ostean idazten da, aurreko esalditik bananduta.\nOrtotipografi arauek hala agintzen dute, baina horrek ez du esan nahi ondorio perpausen doinuera bat datorrenik grafia horrekin. Izan ere, «ze» aurreko esaldiari (zehatzago esanda, aurreko esaldiaren azken hitzari) lotuta esaten dugu. Literaturan ez dira falta fenomenoa garbi erakusten duten adibideak.\nEuzkera'ren egittura ain arrigarriya da eze -diyo Campion'ek- bere mintzatzeko eratasun-aberatsa, bere elizti edo gramatikaren gerden eta bidekotasuna Europa'ko beste izkuntza gustiyen gaindik agerrtzen zaizkigu. (Euzkadi aldizkaria)\nEz zitzaidan batere kosta ipurditik ematea, horren zain zegoela zirudien, hain irekia zegoen eze. (Juan Martin Elexpuru)\nGoragoko esaldia honela irakurriko genuke.\nhain da polita-ze / ez dirudi aire gozagarria\nOkerra da honela esatea: «hain da polita / ze-ez ez dirudi aire gozagarria».


Kaleak margotu eta astintzeko deia egin dute Tubacexeko lan-heriotzak salatzeagatik epaituak izango diren Ernaiko kideek - Laudio - Aiaraldea.eus\nKaleak margotu eta astintzeko deia egin dute Tubacexeko lan-heriotzak salatzeagatik epaituak izango diren Ernaiko kideek\nAimar Gutierrez 2021-06-11 14:32\nAgerraldia egin dute Ernai Aiaraldeako kideek, azaroaren 30ean epaituak izango baitira 2019an Tubacexen jazotako lan-heriotzen aurrean egindako ekimenengatik. 7.000 euroko eskaerari egin beharko diote aurre. Horregatik, elkartasun ekonomikoa biltzeko, esprai boteak salduko dituzte 10 eurotan, "Aiaraldeko kaleak elkartasunez margotzen jarraitzeko".\n2019. urtean Tubacexen jazotako bi lan-heriotzak salatzeko ekimenak azaroaren 30ean helduko dira epaitegira. Fiskaltzak eta Tubacexeko zuzendaritzak 7.000 euroko kalte ordainak eskatu dizkiete Ernai gazte antolakundeko kideei, lantegiko fatxadaren aurka pintura gorria jaurtitzeagatik.\nTubacexeko grebalariekin batera azaldu dira gaur agerraldian Ernaiko kideak. Lan-heriotzak "izurrite makabro" bat direla adierazi dute, eta ziurtatu dute hauen aurrean ez direla besoak gurutzaturik geratuko. "Ernaiko kideak eskualdeko langileen aldamenean egongo gara beti, jasaten dugun kolpe bakoitzari, batasunez, borrokaz eta antolakuntzaz erantzunez. Izan Tubacexen edo izan beste edonon, borroka baita bide bakarra!".\nAiaraldeak eta orohar langileriak bizi duen miseria egoeraren aurrean ezin gara besoak gurutzatuta geratu.\nAzaroaren 30ean izango dugun epaiketan 7.000€ko eskaerari aurre egin beharko diogu.\nBaina guk, oraina margotuz, geroa eraikitzen jarraituko dugu!\n— Ernai Aiaraldea (@ErnaiAiaraldea) June 11, 2021\nIsun ekonomikoari aurre egiteko elkartasun esprai poteak jarriko dituzte salgai, 10 eurotan. Ekarpen ekonomikoa jasotzeaz gain, kaleak astintzeko deia egin nahi dute horrela Aiaraldeko gazteek. Gainera, Tubacexeko fatxada margotzeko erabilitako su-itzalgailu bat ere zozketatuko dute. Zozketan parte hartzeko txartelak Txokogorri, Mugalde, Itxina eta Ilargi tabernetan jarriko dituzte salgai.


«Ni erailtzeko agindua eman berri dute»\nDanelly Estupiñanek (Buenaventura, Kolonbia, 1979) jakin du emana dutela bera erailtzeko agindua. BERRIAk Buenaventuran elkarrizketatu zuenean, kezka handia zuen; gerora izandako telefono elkarrizketan, ordea, goia jo du arriskuak: «Bogotan nago. Ez dakit Buenaventurara itzultzerik izango ote dudan, ez dut erabakia hartu. Eta hartua banu ere ezingo nizuke telefonoz esan, badakizu arrazoia...». Estupiñanek hartua du telefonoa, eta ez du nahi duen guztia esaten. Esan nahiko ez lukeena esan du, ordea, oraingoan: «Badakit nire kontra jotzeko agindu dutela. Erailtzeko agindua eman dute».\nZer neurri hartu dituzu?\nNazioarteko eragileei alertaren berri eman diegu. Frantzia, Kanada, Holanda... Gaur bost enbaxadatan izan gara, eta Kolonbiako fiskalburuarekin ere bai. Xehetasun osoz dute nire egoeraren berri. Oraingoz ez didate esan babes sistema indartuko dutenik, eta, egingo balute ere, gauza jakina da horrek ez duela arriskua desaktibatuko. Badakigu jazartzen ari zaizkidanak profesionalak direla. Eta edozertarako gai direla.\nZergatik zauzkate jomugan??\nBistakoa da zenbait enpresari ez zaiela gustatzen guk egiten duguna. Enpresa horien atzean daudenei ikusarazi behar diegu gu ez garela oztopoa, dagokien erantzukizun soziala onar dezaten ekarpena egiten ari garela baizik.\nBuenaventurako portua Hego Amerikako handienetako bat da; handik sartu edo ateratzen da Kolonbiako merkantzia trafikoaren erdia pasa. Milioi erdi biztanle ditu, hamarretik bederatzi beltzak, hamarretik zortzi pobreak... Zer gertatzen da Buenaventuran?\nBuenaventura inguru estrategikoa da, eta borroka territorial latza dugu hemen. Kapitalaren dinamika darabilte portua handitu nahi dutenek, estatuak eta konpainiek elkar hartuta dihardute. Eta aurrean komunitateak gauzkate, Buenaventura bizitzeko toki izaten jarrai dezan nahi dugunok. Hemen darabiltzaten bortxakeria mota guztiak lurrak kentzeko dira. Su eta gar ari dira.\nPortua eta herritarren bizitza bateragarriak al dira?\nBaietz esango nuke. Arazoa da indarrean daudenen ikuspegi ekonomikoak ez duela ikusten bertan bizi den jendea. Lurraldearen parte garela ulertu nahi balute, elkarrekin bizitzeko modua egingo genuke, baina ahaleginik ere ez dute egiten; aitzitik, bortxakeria da beren estrategia nagusia. Eta hori ez diogu guk bakarrik. [Alvaro] Uriberen garaian desmobilizatutako paramilitarrek argi eta garbi esan dute: Buenaventurara enpresariek eskatuta iritsi ziren; beren interesak «defendatzeko» ekarri zituzten. Etorri zirenetik, harreman hori begi-bistakoa izan zen.\nGure arteko liderrak hilez, adibidez, herritarrei eskarmentua emateko. Imajina ditzakezun bortxakeria guztiak darabiltzate, eta imajina ezin ditzakezunak: tortura darabilte, gorpuak zatikatzea ere bai... Izua hedatzea da beren gerra estrategia, herritarrek joatea erabaki dezaten, eta orduan bai, orduan eroslea azaltzen da, proiektu ekonomiko baten mesedetan eremuak bereganatuz. Kontua da, baina, ez dutela helburua lortu. Herritarrek eutsi egiten dute hemen. Horren ondorioz, terrorearen teknikak perfekzionatzen dituzte, eta eraginkorrena bilatzen.\nZer etorkizun aurreikusten duzu?\nBorroka betean gaude, eta borrokan jarraituko dugu. Haiek kapitalaren dinamika elikatu nahi dute, eta gu bizitzaren alde ari gara borrokan. Ez dugu ez armarik, ez dirurik, baina merezi dugunagatik ari garelako borondatea eta kobentzimendua ditugu. Geure arbasoengatik jasotako eremuan bizitzen jarraitzeagatik ari gara borrokan; komunitate beltzaren izatea dago jokoan.\nZer bizi baldintza ditu komunitate beltzak?\nAsko falta dugu duintasunez bizitzeko. Eskubiderik oinarrizkoenak. Buenaventurak milioi erdi biztanle baditu gutxienez; gainera, Pazifiko erdialdeko gune nagusia da inguruko eskualdeentzat, eta ez dugu ospitalerik. Txorrotako urik ere ez dugu. Buenaventurak bederatzi arro hidrografiko ditu, eta mundu osoko eremurik euritsuenetako bat da. Bada, herritar gehienek ez dute kanilako urik, eta hiriko zati handi batek estolderiarik ere ez du; herritar asko lurzoruan egindako zulo batean edo itsasoko uretara libratzen dira. Pobreak gara pobretu egin gaituztelako; haien estrategiaren parte da.\nIaz izan zinen zu Bilbon, Eusko Jaurlaritzak eta CEAR Euskadik giza eskubideen defendatzaileentzako eginiko babes programari esker. Itzuli zara, eta egoera ez da aldatu.\nOkertu egin da. Dena dela, nik ez nuen kanpora alde egin nahi; derrigortuta joan nintzen Bilbora.\nElkarteko kideek. Eserarazi ninduten, eta esan zidaten: «Hemendik joan zaitezen nahi dugu, zuk berezkoa duzun indarra berreskura dezazun behar dugu eta». Ez zidatela deituko ere esan zidaten, eta ez zidaten deitzen! Hemen gertatzen ari zenaz kezkatu ez nedin. Ulertzen dut orain, baina orduan ahaztua sentitu nintzen.\nModu horretan deskribatuta, Euskal Herriko egonaldiak iraupen froga dirudi.\nHalaxe izan zen. «Eutsi behar dinat», esan nion neure buruari, eta eutsi nion [barrez]. Egia da alaba nirekin eraman nuela; horrek lasaitasuna eman zidan. Baina Buenaventuraren mina nuen, pertsona bat balitz bezala. Han nengoenean, esaten zidaten: «Baina nolatan zaude triste Europan egonik?». Ez zuten ulertzen. Nire lekua hau da.\nLotura erabatekoa duzue zuen lurraldearekin.\nGure ama inoren laguntzarik gabe erditu zen; bera izan zen bere emagina. Ni sortu nintzenean, zilbor-hestea lurpean sartu zuen, eta, lurperatzeko une hartan, inguruarekin konektatu ninduen; halaxe egin dut neuk ere alabarekin. Zilbor-hestea lurrarena bihurtzen da, eta lurra, neure parte.\nBERRIAn argitaratua (2019/08/30)


'Green Book' - - Alea.eus\nZigor Etxebeste 2019-02-18 06:30\n"Viggo Mortensenek eta Mahershala Alik bikainki haragitzen dituzte pertsonaia nagusiak"\nPeter eta Bob Farrelly anaien zinea umore eskatologikoz eta zikinez egina da, eta horren eredu dira orain arte elkarrekin zuzendu dituzten hamabi film luzeak: Dumb & Dumber(1994), There’s Something About Mary (1998), Me, Myself & Irene (2000), Shallow Hall(2001) edo The Three Stooges (2012), besteak beste. Ez naiz Farrellytarren jarraitzaile sutsua eta bere lan berri baten aurrean zuhurkeriaz jokatu ohi dut.\nGreen Book filmaz zerbait entzun nuenean, gaiak erakarri ninduen: 60ko hamarkadaren hasieran Don Shirley piano-jole bikainak AEBko Hegoalde Sakonatik (Deep South) bira artistiko bat egiteko New Yorkeko gidari eta bizkarzain den Tony Lip kontratatuko du, beltzek hegoaldeko estatuetan zituzten ezintasunen jakitun. Bidaia horretan estatu desberdinetan The Negro Motorist Green Book delako gidak proposatzen dizkien beltzentzako leku apropos eta seguruenetan hartuko dute ostatu.\nBeste film bat segregazioaren inguruan? Eta 60ko hamarkadan kokatua? Gaia ez zen originalegia, onartzen dut, baina egia esateko, jakin-mina sortu zidan. Hala ere, zuzendariaren izena (gidoilari eta ekoizle ere da oraingoan) jakin nuenean, berriz ere zuhurkeria eta susmo txarra hortxe agertu ziren. Peter Farrelly da Green Book filmaren egilea (oraingoan Bob gabe), eta honek filma aurreiritziz ikustea eraman ninduen. Alabaina, askotan gertatzen zaigun bezala, usteak erdi ustel. Ez nuen Farrellyrengan itxaropen askorik, baina komedia eskatologikotik aldendu daitekela frogatu du. Hollywoodeko Akademiak horrela ikusi du ere, bost izendapen jaso baititu aurtengo Oscar sarietarako (besteak beste film, aktore eta taldeko aktore onenari).\nArraza segregazioari buruzko filmak ez dira gutxi, eta ia azpigenero dramatiko-historiko bihurtu dela esan genezake. Besteak beste, hauek: To Kill A Mockingbird (Robert Mulligan, 1962), In the Heat of the Night (Norman Jewison, 1967), Guess Who’s Coming to Dinner (Stanley Kramer, 1967), Mississippi Burning (Alan Parker, 1988), Malcolm X (Spike Lee, 1992), Ghosts of Mississippi (Rob Reiner, 1996), The Help (Tate Taylor, 2011), 12 Years a Slave (Steve McQueen, 2013), Selma (Ava DuVernay, 2014), Hidden Figures (Theodore Melfi, 2016), Loving (Jeff Nichols, 2016)… Afroamerikarren historia denbora askoan Hollywooden isildua izan ostean, ezagutzera ematen ari dira azken urteetan, eta Green Book beste adibide bat izango litzateke zerrendan. Bitxikeri modura, aurtengo Oscar sarietan film onenaren saria jaso dezaketen zortzi filmen artean, gai “beltza” dutenak hiru dira (beste biak BlacKkKlansman eta Black Panther).\nGreen Book filma road movie gisa ikusi daiteke, baita adiskidetasun berezi baten sorreraren istorioa bezala. Protagonisten bidaia topikoz eta klixez beteta dago, eta nolabait lehenago ikusi dugun zerbait dela dirudi. Gertatzen denak ez ditu ikusleak harrituko (ez dut uste hori denik filmaren asmoa), baina zerk erakarri gaitzake orduan Green Book bezalako film batetik? Zalantzarik gabe, bi aktore protagonistak.\nViggo Mortensenek eta Mahershala Alik bikainki haragitzen dituzte Tony Lip eta Don Shirley, hurrenez hurren. Mortensenek egin duen ahalegina aipatzekoa da, fisikoki asko gizendu baita eta batez ere lortu duen hitzegiteko eta ibiltzeko moduek italoamerikarraren tankera sinesgarria ematen diote. Eta Alik dotoretasunez osatu du bere pertsonaia, ez dakit pianoa jotzen dakien edo ez, baina bere behatzek zer egiten duten badakitela dirudi.\nBukatzeko, azken abisua: inork Green Book filman segregazioari buruzko kritika sakon eta gordin bat espero badu, buruhandi geldituko da, Peter Farrellyren lanak ez duelako distira askorik egiten. Dena den, noizik behin hemen esan ohi dugun bezala, atseginez ikusi daitekeen zerbaitek ez du mintzen, eta Green Book filmak egia esateko, ez du inolaz ere minik ematen.


HERRA EDO AMODIOA\nJean ERRECART. Jaun deputatu eskualdunaren artikulua\nDeputatu berri eta gazte baten lehen egimbidea da, etchea, ezagutu artian ichilik egoitia, eta begien zabalzea. Begiak zabaldu ditut eta erran nahi dautzuet ikhusi dituztanak ez direla bethi zuek eta nik ikhusi nahi ginduzkenak. Zuek hautaturik hemen gira Parisen zuen eta Prantziaren zerbitzuko. Eta badakigu zer nahi duen Frantziak.\nLehenik gerla madarikatu hunek egin dituen zauriak sendo arazi: ez bakarrik gure etchetako edo lurretako zauriak, bainan ere gure arimetakoak. Berriz frantses guzieri eman beren erresumaren baithan konfiantcha.\nLangileri lana eta lanaren medioz haren gorphutzak galdegiten duen sokotria: jatekoa, edatekoa, beztigailuak eta egokitza, gisa hortan bere familiaren alchatzeko, miseriatik urrun.\nLaborarientzat ere lana, ez dako gure eskualdetan huts eginen, bainan lana ongi pagatua, ez dezan ogia alcha galzetan, esnia sal galzetan, bizi dadien haren lan baitezpadako borthitzak emaiten daizkion dretchuen arabera. Salzekoa badu bainan zombat gauza falta, bestigailu arnes; egoitza trichte eta zikhin, argi eskasa, ura urrun, bideak tzarrak, sosa ere chuhur; gaztek nahi familia bat moldatu, etche bati lothu eta memento huntan ezin asma ere hori egiten ahalko dutela, orai miliuna hurbil behar delakotz, etche bati has eta has lotzeko.\nBertze ofizio guzietan izan ditezen mehasturu ala gobernuko emplegatu, usinako buruzagi ala ingénieur, orok geroaren beldurra.\nOro libertate pochi baten galdez eta sekulan baino gehiago hersatuak, libertatia segur orotarik aiphatua bainan bethi gehichago ostikatua.\nHorra zer galdegiten duten Frantses guziek; eta ekhainaren bian beren paper ttipitoa ezarri zutelarik merian bakotchak bere gizonentzat, ez dut dudarik orok gauza horiek berak zituztela gogoan.\nFrantziaren alchatze, lan gain gainetik ederra ea laster egin-beharra! Ezen hainitzentzat bihar berantegi izanen da. Bainan holako jana ez da nehola ere bururatzen ahal, ez badute frantses guziek elgar atchikitzen, batasun oso batean, lanari lotzen garrazki geroago eta gehiago, bakhotcha bere lekhuan, ordrea ezarriz bazter guzietan.\nZorigaitzez zombat gaizki abiatuak garen orai ere, politikak sekulan baino gehiago alderdikatuak, herra eta herra, kalomnia, elgar ezin ikhus. Frantzia dolakabea ithotzerat johan, besoak hedaturik, othoizka salba dezagun, eta politikeroak egun osoak leihorretik so oihuka eta kalapitan hek ere, ezin hautatuz zer gisetan behar den sabatu dohakabea.\nMoisen demborako afera batzuen gainean debatean buhami batzu bezala, elgarri zer nahi erranka: Comunichtak bethi patriotes handiak, bakharrak egiazko frantses eta errepublikano; bertze guziak traidoreak, salduak, cagoulard edo nik dakita zer.\nDembora berean, erresuma handietako buruzagiak sekulan baino gibela, bakea ezin finkatuz. Gerla bat doi-doia akhabatua eta mundu guzia bertze baten beldur!\nHorra zer gasailaren erdian Bidault presidentak behar duen gidatu bere gobernio berria. Ez du segur lan erretcha, bainan izan dezagun konfiantcha eta lagun dezagun. Gizon bat da baliosa memento huntan; jakintsun handia fermetasun aski eta gain gainetik katolikoa.\nHerra guziak utzirik, bazterrerat nahi du moldatu Frantzia bat berria; hunen legea izanen baita elgarren artiko amodio, egiazko amodioa, hau gabe ez baita egiten ahal Frantziaren salbamendua.\nJean ERRECART, deputatu eskualduna


2019ko uztailaren 21a, igandea | Ordua Euskal Herrian 23:38:01\nGorka bereziartua ARGIAko kazetariari egin dio eraso oraingoan Ertzaintzak, Gipuzkoa Zutiken batzar baten nondik norakoak jasotzen ari zela. Grabatzen ari zela hurbildu zitzaion ertzain bat eta bere lana egitea eragotzi zion, kamara kentzeko ahaleginean lurrera botaz eta, galtzak eta jertsea apurtuz. Erasoaren aurrean, kazetaria zela argi adierazi zion Bereziartuak ertzainari, baina horrek ez zuen honen oldarra gerarazi. Bai eragotzi zuen, ordea, kazetariak bere lanarekin jarraitu ahal izatea, gertatu zena guztiz jasotzeko aukera barik utziz. Ertzaintzak eta Eusko Jaurlaritzako Barne Sailak, beraz, bi galdera sinple erantzun beharko lituzkete: bat, zergatik zapuztu zuten Bereziartuak gertakariez informatzeko duen eskubidea? Bi, zergatik hain era bortitzean?\nEz dut erantzun egoki baterako esperantzarik, ordea. Lander Arbelaitz ARGIAko kazetariak antzeko egoera bat jasan zuen 2013ko apirilean –are eta bortitzagoa– Donostiako herri harresiaren gertakizunen berri ematen ari zela. Gero Rikardo Arregi Saria jaso zuen lan harengatik. Eusko Legebiltzarreko Giza Eskubideen Batzordean argi erantzun zion Iñigo Iturrate jeltzaleak: “Ertzaintzaren jarduera eredugarria izan da”. Esperantzarako zirrikituak, aldiz, beti utzi behar dira irekita, batez ere Herrizaingoan agintzen duen alderdi bereko kide ugarik oso bestelako iritziak dituztelako informazio eskubideaz.\nMaiatzean eman zion Bizkaiko Diputazioak saria Radio Euskadiri, honek bere 70 urteko ibilbidean “askatasuna eta pluralitatearen alde” egindako lanagatik. Bidezkoa eta logikoa den legez, EITBko goi kargu batek pozik hartu zuen saria: “Radio Euskadiri esker, beren egoera fisikoa arriskuan jartzen duten pertsona askoren lanaren ondorioz, informazio askatasuna eta ideien askatasuna etxe guztietara iristen da”.\nKendu aipatu irratiaren izena eta jarri edozein komunikabiderena. Informazioa askatasunean sinesten duen edozeinek sinatzeko modukoa da esaldia. Baina ARGIAko kazetariari ez zioten utzi bere ikus-entzunezko lanarekin etxe guztietara iristen. Zergatik? Zein kalte egiten zion Ertzaintzari? Edo akaso galdera bestelakoa izan behar da: zein kalte egiten zion botereari?\nErtzaintzak eta haren arduradun politikoek erantzun beharko diote horri, baina bistan da herritarren askatasunari guztiz lotua dagoela eta berau etengabe ari dela bortxatzen Ertzaintza –eta Donostiako Udaltzaingoa– Gipuzkoa Zutik mugimenduari dagokionez. Bereziartuari gertatutakoa larria da askatasunen ikuspegitik, baina hori bezain larria da herritarrak baimenik eskatu gabe ezin batzarrik egitea Diputazio aurrean –edo haiek erabakitzen duten espazio publikoan– eta Ertzaintzak identifikazioaren aitzakian, batzarra eragozten saiatzea.\n1992an Corcuera Legea abiarazi zuen izen bereko PSOEko ministroak. Besteak beste, poliziak herritarrak edonon identifikatzeko atea guztiz ireki zuen. Eskubideetan atzera egin zen nabarmen, hala baloratu zuten alderdi guztiek, PSOEk izan ezik. Gerora, Mozal Lege ospetsuak informazio eskubidea polizien erabakiaren esku utzi du: poliziak nahi badu grabatzen da, bestela ez. Hori gertatzen ari da Gipuzkoa Zutiken, izan kazetari edo izan herritar –nork zehazten du kazetari izatea zer den?–, Ertzaintzak eta Udaltzaingoak batean bai eta hurrengoan ere bai grabaketak egitea debekatzen dituztenean. Mozal Legea ere atzerakada handia dela iritzi diote ia denek, salbu eta PPk eta poliziaren hainbat sindikatuk. Ertzaintzaren kasuan Erne presionatzen ari da Mozal Legea aplika dadin. Eusko Legebiltzarrak eta Gipuzkoako Baltzar Nagusiek, ostera, lege horren aurkako ebazpenak onartu berri dituzte. Orduan, nola uler liteke Legebiltzarrean aurka egotea eta gero kalean indarrean jartzea?\nHerritarren, kazetarien eta oro har gizarte zibilaren zaintza barik, eskubideak urardotzeko joera etengabea da boterearen aldetik. Horregatik da hain garrantzitsua Bereziartuak erabiltzen zuen mugikor hura, eta Ertzaintzak ere gogoz kendu nahi izan ziona.\nKanal hauetan artxibatua: Kazetaritza | Ertzaintza | Giza eskubideak | ARGIA mozalik gabe | Gipuzkoa Zutik


Hogeita sei urte umeen pisua balantzan jartzen - Zientzia Kaiera\n“Umearen pisu sobera: esku-hartzea Lehen Mailako Arretako pediatrian” doktorego-tesia burutu du Xabier Txakartegi pediatrak. Ikerketa-lana gauzatzeko, hogeita sei urtez Gernika-Lumoko pediatria zerbitzuko lankideekin batera, eskualdeko umeen Gorputz Masa Indizearen jarraipen sistematikoa (GMI) gauzatu du.\nBehaketak bi ondorio nagusi eman ditu: prebentzio-neurri jakin batzuk hartuta, obesitate-mailak ez duela behera egin, baina gora ez egitea lortu dela ere. Eta, bigarrenez, edoskitze naturalak pisu soberaren aurka izan lezakeen eragina ez dela espero zen bezain ona. Izan ere, edoskitzeak ez die haurrei gainpisuaren aurka uste zen besteko babesa ematen.\nIrudia: Gaur egun bost urtetik beherako 43 milioi haurrek dute gainpisua, Munduko Osasun Erakundearen arabera.\nGernika-Lumoko neska-mutikoen Gorputz Masa Indizea (GMI) hainbat urtez neurtu du Txakartegik eta emaitzak haren doktorego-tesian plazaratu ditu. Honen arabera, larria da pisu soberaren arazoa haurren artean, zeinak B motako diabetesa, hipertentsioa eta beste zenbait gaitz jasaten hasiak diren.\nGMIa gehiegizko pisua eta obesitatea kalkulatzeko baliatzen den formula bat da: GMI = kg / m2. Hau da, pertsona baten pisua zati bere altuera ber bi. Emaitza 25 baino handiagoa bada, pertsona horrek gehiegizko pisua duela esan ohi da, eta 30etik gorakoa izanez gero, obesitatea. Azken urteotan, gero eta maizago ateratzen dira 25 baino handiagoak diren balioak formula hori aplikatzen denean. Kasu honetan, bai, tamainak izan dezake garrantzia, gaitz batzuk jasateko probabilitate handiagoa ere badakartelako zifra horiek. 2010. urtean Munduko Osasun Erakundeak munduan 40 milioi haurrek gainpisua edo obesitatea zutela estimatu zuen. Gaur egun, 5 urte baino gutxiagoko 43. milioi haurrek dute gehiegizko pisua.\nXabier Txakartegik adierazi duenez, “Lehen Mailako pediatria-taldeek badute eraginik pisu sobera (PS) geldiarazteko edo, gutxienik, haren prebalentzia-tasa ez igotzeko jardunean. Hiru eratako neurriak hartu ditugu guk: batzuk, gizarte osoarentzakoak dira; beste batzuk, eskolei zuzenduak, eta azkenik, umeei banan-banan ezarri beharrekoak”. Hogeita sei urtez egin zuten Gernika-Lumoko pediatria-taldekoek umeen Gorputz Masa Indizearen jarraipen sistematikoa (GMI), eta hona emaitza nagusia, Txakartegiren hitzetan: “Pisu soberaren prebalentzia-tasetan ez da hobekuntzarik nabaritu, baina obesitate-mailak ez du gora egin, ikerketa gehienetan ez bezala. Hortaz, ez dugu ezer konpondu? Ez da ezer lortu? Lortu da, bai: beste pediatria-taldeko umeen GMIarekin alderatuz gero, hau da, guk sistematikoki egin genuena egin ez zutenekin konparatuta, gure ume-populazioa osasuntsuagoa da, PSari dagokionez”.\nZenbait gomendio bidali zituen pediatria-taldeak Gernika-Lumoko ikastetxe guztietara, txosten batean laburbilduta; besteak, urtebetetzeak eta gainerako ospakizunak ez egiteko ordura arte bezala, beste moduren batera baizik. Familiei ere bidali zitzaizkien hainbat aholku: bost otordu egiteko, gosariari garrantzi handiagoa emateko, koipe aseak saihesteko, edari azukredunik ez hartzeko, eta abar. “Horiek izan ziren, gutxi asko, pisu soberari aurre egiteko gomendatu genituen prebentzio-neurriak”, dio Txakartegik.\nEdoskitze naturala eta obesitatearen aurkako babesa\nEdoskitze naturalak pisu soberaren aurka izan lezakeen eragina ere aztertu du ikertzaileak eta honi dagokionez, berriz, emaitza hobeak espero zituela aitortu du Txakartegik. Izan ere, espero baino eskasagoak izan ziren edoskitze naturalari zegozkion emaitzak. “Dezepzio handia izan zen guretzat. Emaitza ez zen positiboa izan, eta guk positiboa espero genuen. Alegia, pentsatzen genuen edoskitze naturalak (EN) nolabaiteko babesa ematen diela haurrei pisu soberaren aurka, baina emaitzek ez zuten uste hori egiaztatu. Aitzitik, ENz luzaroan elikatutako haurrek PSaren prebalentzia-tasa handiagoak ere ageri zituzten modu estatistiko esanguratsuan”, adierazi du medikuak.\nNesken eta mutilen artean alderik baden galdetuta, baietz dio tesiaren egileak: “PSari dagokionez, hiru urtera arte antzekoa izaten dute obesitate-maila neskek eta mutilek. Hiru urtera iristean, GMIaren igoera izaten dute neskek eta, gero, jaitsiera, hamar urtera arte. Hortik aurrera, hazten joaten da GMIa. Mutilei, berriz, geroago gertatzen zaie hori (sei bat urte dituztela); gero jaitsi egiten zaie GMIa 10-14 urtera arte. Laburbilduz, haurtzaroan gizenagoak izaten dira mutilak, eta haurtzarotik aurrera, alderantzizkoa izaten da joera, neskek mutilek baino handiagoa izaten dute PSaren prebalentzia-tasa“.\nUPV/EHUko komunikazio bulegoa: Ume obesoak heldu obesoa izateko probabilitate handia du.\nArgitalpen-data: 2016/02/01 · Atala: Dibulgazioa, EHUko ikerketa


Dena prest Urbasako motor festarako - Olazti - Guaixe.eus\nDena prest Urbasako motor festarako\nGuaixe 2019-10-04 14:25\nGarikoitz Flores hirugarrena izan zen Urbasako azken edizioan, 2017an.\nBihar, larunbatean, XXXVIII. Urbasako Igoera jokatuko dute izena emanda dauden 95 pilotuek, Nafarroako Mendi Igoeren Txapelketarako baliagarria. Entrenamendu libreak 11:00etan hasiko dira eta entrenamendu ofizialak 13:00etan. Errepidea gaur itxiko da, ostiralean, 19:00etan eta egiaztapenak gaur hasiko dira\n2018an motorzaleak Urbasako Igoerarik gabe geratu ziren. Proba lehenengo aldiz antolatu zeneko 50. urteurrena izan behar zen iazkoa, baina Sakana Motorsportek proba ez ospatzeko erabakia hartzera derrigortua ikusi zuen bere burua, “Nafarroako Gobernuak azken orduan egindako eskaerak bete ezinak” zirela eta eskakizun horiek “segurtasunean eragina” zutela argudiatuta. Aurten eskakizun guztiak betetzeko nahikoa tartea egon da eta bihar, larunbatean, Olaztitik aterata Urbasan gora puntako auto ikusgarriak ikusteko aukera izango da.\nSakana Motorsport eskuderiak antolatu du XXXVIII. Urbasako Igoera, hainbat babesleren eta entitateren laguntzarekin. Nafarroako Mendi Txapelketarako, Nafarroako Junior Mailako Mendi Txapelketarako eta Errioxako Mendi Txapelketarako puntuagarria izango da. Baina Urbasako probak badu berezko zerbait; xarma berezia, erakartzen duena. Horregatik, puntako pilotuak egongo dira bertan. Azken orduko aldaketarik ez badago, 95 pilotuk hartuko dute irteera, tartean sakandarrak. Eta haien lana jarraitzera milaka ikusle bilduko dira Urbasako bihurgune, zirrikitu eta maldetan. Tenperatura ona iragartzen dute eta eguraldi ona. Akaso euri tintinaren bat, baina apenas. Beraz, printzipioz lehorreko gurpilak erabili beharko dituzte pilotuek.\n95 pilotu, tartean 10 sakandar\nAzken orduko aldaketarik ezean, 95 pilotuk eman dute izena bihar Urbasako maldetan gora ziztu bizian pasatzeko. Faboritoen artean Joseba Iraola, Arkaitz Ordoki, Garikoitz Flores lakuntzarra,Iñaki Irigoien, Jon Zuazua, Ibon Beitia, Iker Palacios lakuntzarra, Iñigo Zelaia bakaikuarra eta beste daude. Beraienak dira probako autorik azkarrenak, barketak, formulak ea speed carrak.Pantxo Egozkue mitikoa ez dago izena eman dutenen artean. Hauetaz gain, beste kategorietako piloturik lehiakorrenak ere Urbasan ikusiko ditugu.\nEta sakandarrei dagokienez, gutxienez 10 pilotuk dute parte hartzeko asmoa: Garikoitz Flores (BRC B49), Iker Palacios (BRC 05 Evo), Iñigo Zelaia (Speed Car GT 1000), Iban Lopez de Goikoetxea (Renault 5 GT Turbo), Garikoitz Goñi (Renault Clio Sport), Urko Berdud (Renault Clio Sport), Ander Gurmindo (Renault Clio Sport), Eneriz Besga (Citroen Saxo), Mikel Mendinueta (Peugeot 205 G) eta Iker Askargorta (Opel Astra), Sakana Motorsport eta Arakil Motorsport eskuderietakoak.\nUrbasako igoerako azken edizioan, 2017an, Joseba Iraola izan zen azkarrena (Norma NAC M20, 3:09.820 minutu), eta Garikoitz Flores lakuntzarra (BRC B-49) hirugarrena sailkatu zen (3:20.426 minutu). 5,72 kilometroko igoera\nOlazti eta Zudaire arteko NA-718 errepidean jokatuko da proba, 38,050 km puntutik 32,220 km puntura. Hau da, 5,72 km eta 285 metroko desnibela izanen ditu, eta Olaztitik Urbasako portua igo arte jokatuko da. Ibilbideak bi zati dauzka. Lehenengo zatia irteeratik hasi eta "Salto de aguas" izenez ezagutzen den tokira artekoa da. Zati oso azkarra da, eta, akaso, ibilbideko bihurgunerik okerrena lehen zati horretan dago. Bigarren zatia, aldiz, teknikoagoa da. Bihurgunez betetako zatia da, gehienak ferra bihurguneak edo 180 gradukoak. Beraz, autoek abiadura moteldu beharko dute. Igoera auto indartsuendako egokia da. Izan ere, zati azkar asko daudenez, motor indartsua behar da.\nGaur 19:00etan itxiko dute errepidea\nGaur, ostiralean, arratsaldeko 19:00etan itxiko dute Olaztitik Urbasara doan errepidea. Jende asko bezperatik igoko da Urbasara, eta antolakuntzak zehaztutako eremuetan aparkatzea eta Urbasa-Andia natur parkea behar bezala zaintzea eta garbi izatea eskatu dute. Bihar, larunbatean, goizeko 7:30ean irekiko da ibilbiderako sarbidea, oinezkoendako. Autoak Lizarraldetik edo Araba aldetik sartu beharko dira Urbasara, eta antolakuntzak zehaztutako tokian aparkatu beharko dute, Bioitza kanpinaren inguruetan.\nSegurtasuna bermatzea, antolatzaileen kezka nagusia\nUneoro pilotuen eta ikusleen segurtasuna bermatzea da antolakuntzaren kezka eta helburu nagusia. Horregatik, soilik zehaztutako guneetan kokatzeko eskaria egiten zaie Urbasara hurbilduko diren milaka zaleei; argi utzi nahi du Sakana Motorsportek: debekatutako eremuetan ezingo da egon; soilik baimendutako eremuetan jartzeko deialdia berretsi egin dute Sakana Motorsportekoek, balizko istripuak ekiditeko. Eta erorketa edo luiziak egoteko arriskua dagoen lekuetan ez jartzea eskatu du antolakuntzak.\nHorretaz aparte, Urbasa-Andia natur parkea dela kontuan hartuta, antolakuntzak norberak bere zaborra jasotzea eta mendia garbi-garbi uztea eskatu du.\nZaila da tamaina horretako ekitaldi handi bat antolatzea: baimenak lortu, segurtasuna lotu, dirua bildu… Aurrekontu handia behar da proba aurrera ateratzeko, aseguruak eta beste estaltzeko. Hori ongi dakite Sakana Motorsport taldekoek. Antolakuntzan Olaztiko Udalaren, Maisuenea gaztetxearen eta hamaika komertzio eta babesleren laguntza izan dute.\nAutoen egiaztapenak gaur hasiko dira\nGaur, ostiralean, 16:30etik aurrera proban parte hartuko duten autoen egiaztapenak hasiko dira, Clinker jatetxe parean. Nahi izanez gero ostiraletik aurrera utzi ahal izango dira autoak Clinker aurreko futbitoko pistan egongo dira, parke itxian. Egiaztapenekin larunbat goizean jarraituko du antolakuntzak, eta aipatzekoa da autoen asistentzia gunea Erburua kiroldegiko aparkalekuan egongo da.\n11:00etan entrenamendu libreak eta 13:00etan entrenamendu ofizialak\nLarunbatean, goizeko 11:00etatik aurrera entrenamendu libreak egiteko aukera izango dute pilotuek. Gero, gutxi gorabehera 13:00etan, lehen entrenamendu ofizialei ekingo diote autoek eta, segidan, probako bi txanda ofizialak jokatuko dira.\nBukaeran, 19:30ak aldera izango da sari ematea, Clinker parean. Batetik, lasterketako sailkapen orokorra edo scratcha kontuan izanda, lehendabizikoak 200 euro eta trofeoa, bigarrenak 150 euro eta trofeoa eta hirugarrenak 100 euro eta trofeoa jasoko ditu. Horretaz aparte, turismoendako scratch sariak izango dira ere: lehendabizikoak 200 euro eta trofeoa lortuko ditu, bigarrenak 150 euro eta trofeoa eta hirugarrenak 100 euro eta trofeoa. Segidan, kategoria edo klase bakoitzeko lehen sailkatutako autoak 100 euro eta trofeoa jasoko ditu. Bestalde, Nafarroako junior pilotu onenari 100 euro eta trofeoa banatuko zaizkio, eta, bukatzeko, lehendabiziko hiru pilotu sakandarrendako trofeoa izango da.\nAutoen ikuskizunarekin gozatzeko eta egun polit bat pasatzeko deia egin diete Sakana Motorsportekoek zaletu guztiei. 95 pilotu, auto ikaragarriak, milaka zale, eguraldi ona… motorraren festa inoiz baino eder eta zaratatsuagoa izatea, hori da erronka.


Mihia arrosaren bibragailuen fabrikatzaileak eta hornitzaileak, Mihia arrosaren bibragailuen saltzaile handizkaria - Onemo Secret\nEtxea > Produktuak > Bibratzaileak > G-Spot Bibratzaileak > Mihi arrosaren bibragailua\n2 1 hizkuntza arrosa-dardara\nHizkuntzaren eta bibrazioaren funtzioa du, klitorisa, bagina, anal, bularrak eta beste zati sentikorrak estimula ditzake, klitorisaren estimulatzaile gisa, Dildo bibratzailea edo emakumezkoentzako G puntuaren bibrazio klasiko gisa edo bikoteentzako jostailu flirtatzaileak bezala.\nMaterial segurua eta simulazio diseinua\nMihi arrosako bibrazio hau kalitate handiko silikonazko materialez egina dago, segurua eta toxikoa ez dena. Diseinu errealistak eta ergonomikoak, larruazala ukitzeko sentimendu leun, malgu eta erosoak, simulazioen modelizazioak, ehundura errealistak, benetako esperientzia eskaintzen dute.\nMingain arrosa bibrazio honen 10 moduko bibrazio super indartsuak estimulazio, orgasmo eta esperientzia desberdinak eskaintzen dizkie erabiltzaileei, dibertsio gehiago gehitu, ilusio sentsazio handia ekartzen dute.\nAukeratu arrosa mihi bibrazio hau\nEmakume gehienek klitoralaren estimulazio zuzena izan dezaketenez, estimulazio bikoitz hori duten dardoreek orgasmak sor ditzakete. Kargagarria da eta kalitatezko kable batekin dator. Elektrizitatea duen edozein tokik bateria xahutzen dizu. Kargatzeko denbora: 1,5 -2 ordu, Erabilera denbora: 60 minutu. Oharra: Mesedez, kargatu erabat lehen erabili aurretik. Bibragailua ezin da kargatu bitartean aktibatu.\nHot Tags: Hizkuntza arrosa bibratzailea, bidalketa bidalketa, fabrikatzaileak, hornitzaileak, banatzailea, handizkakoa, fabrika, pertsonalizatua, erosi, OEM, ODM, ontziratu


"Mutilen eta nesken dantzak bereiztea duela ehun urteko sorkuntza kontzeptuala izan zen" — dantzan.eus\nHemen zaude: Hasiera › Hemeroteka › "Mutilen eta nesken dantzak bereiztea duela ehun urteko sorkuntza kontzeptuala izan zen"\n"Mutilen eta nesken dantzak bereiztea duela ehun urteko sorkuntza kontzeptuala izan zen"\n“Genero-identitatea euskal dantza tradizionalaren eraikuntzan” doktorego-tesia aurkeztear da Oier Araolaza dantzari eta antropologo eibartarra. Gaur arte dantzetan iraun duten estereotipo bitarrak noiz, nola eta zein asmorekin sortu zituzten aztertu du. Gero eta gehiago dira rol horietatik aske den dantzaren aldeko apustua egiten ari direnak, baina oraindik bada lanik.\nZenbaterainoko garrantzia du dantzak komunitate baten eraikuntza identitarioan?\nKomunitate nazionalen eraikuntzarako inportantea izan da historikoki, bai gurean, baita inguruko komunitateetara begiratzen badugu ere: Espainiak flamenkoarekin izan duen lotura historikoa hor dago, sardanaren garrantzia Katalunian… Eta Euskal Herrian ere, XX. mende hasieran euskal nazioaren identitatea eraikitze horretan zeresana izan zuten ezpata-dantzak, poxpolinak edota Santa Agedak, komunitatea egituratu eta aldi berean komunitate hori sinbolikoki irudikatzeko orduan. Ispilu lana egiten du dantzak, gizarteari bere buruaren isla itzultzen diolako plaza publikoan, modu zehatz batean proiektatua. Plaza publiko horretan identifikatuta ikusten du bere burua komunitateak, eta horregatik da identitatea eta kohesioa indartzeko aproposa.\nDantzaren instrumentalizazioa eman zen XIX. mende amaieran eta XX. hasieran, tesian diozunez.\nGarai horretan, Europa osoan hainbat tradizioren sorkuntza prozesuak gertatuko dira, koloniekiko emantzipazioarekin eta nazionalismoen sorrerarekin lotuta, eta esan bezala identitatea eta kohesioa bultzatzea helburu. Euskal dantzen kasuan oso garbia da erabilera hori, abertzaletasunak lehenengo unetik jarriko duelako hor begirada (antzerkiarekin eta musikarekin batera). Batzokiak sortzen hasiko dira herriz herri eta batzokia martxan jartzearekin bat antolatuko dituzten ekitaldietan ia beti egongo da dantza tartean. Gazteak erakartzeko funtzioa beteko du, besteak beste.\n"XX. mende hasieran, muturreko binarismora joko duen eredua indar guztiz proiektatuko da dantzetan eta tresna eraginkor bihurtuko dira, binarismo hori gorpuzteko eta rolak gizarteratzeko eta elikatzeko"\nInstrumentalizazio prozesu horretan, generoaren araberako sailkapena txertatuko da.\nAdituek diote XIX. mende amaieratik datorren sexuaren biologizazio eta zientifizazioa (emakume eta gizonak sortzez ezberdinak garela azpimarratzen duena) lehertu egingo dela XX. mende hasieran, zientziak hartzen duen botereagatik, eta genero bereizketan sakontzea ekarriko du horrek. Garai horretan sortzen ari diren tradizioei genero ikuspegi berria txertatuko zaie eta oso muturreko binarismora joko duen eredua indar guztiz proiektatuko da dantzetan. Tresna eraginkorra bihurtuko da gainera dantza, binarismo hori gorpuzteko eta estereotipoak eta rolak gizarteratzeko eta elikatzeko.\nNola gauzatuko da dantzan genero bereizketa?\nDantzan egiteko gizonezko eta emakumezko modu erabat bereiziak eraikiko dira. Batetik, errepertorio ezberdinduak egingo dira, emakumeen dantzak eta gizonen dantzak. Ordura arte ez zegoen halako sailkapenik eta esaterako aurreskua, gizonek eta emakumeek egiten zutena, gizonen dantza gisa kategorizatuko da eta hortik aurrera gizonek dantzatuko dute. Berdin ezpata-dantzarekin, makil-dantzarekin eta nolabait biolentzia edota indarra ezaugarri nagusia duten dantzekin. Aldiz, harmonia, goxotasuna eta gisako ezaugarriak dituzten dantzak emakumeen dantza bezala sailkatuko dituzte, nahiz eta aurretik gizonek ere dantzatzen zituzten (arku-dantzak, zinta-dantzak, sagar-dantzak…).\nBestetik, janzkeran ere eragingo du. Gizonek joan beharko dute zuriz, praka luzeekin, abarketekin eta txapel eta gerriko gorriz jantzita. Emakumeari gona gorria eta buruko zapia egokituko zaizkio. Aurretik, emakumeek txapelarekin dantzatzea guztiz arrunta zen eta praka motzekin ere egin ohi zuten.\nAzkenik, dantzakeran ere sartuko dute eskua: gorputz keinu bortitzagoak gizonentzat (hanka altxatzea kasu) eta xamurragoak emakumeentzat, zenbaitetan janzkerak berak baldintzatuta (gonak, alegia).\n"Zenbaitetan, emakumeak hasi dira parte hartzen ordura arte aritzen ez ziren dantzetan, baina haientzat propio sorturiko jantziekin. Alegia, batzuek eta besteak ari dira gizon dantzari eta emakume dantzari gisa, ez dantzari soil gisa"\nEta zer kasualitatea, prestigio handiena duten dantzak dira gizonen dantza gisa sailkaturikoak.\nEz alferrik, kategorizazioak hierarkizazioa dakar berarekin eta dudarik gabe, ikusgarritasun eta prestigio handiena dutenak gizonen dantza gisa identifikaturikoak dira. Sabino Aranak idatzi zuen adibidez euskaldunon nortasuna ongien islatzen duten dantzak ezpata-dantzak direla eta ezpata-dantzen ezaugarri nagusia gizontasuna dela (viril dio berak), eta beste dantza batzuk erabat gatzgabeak eta aspergarriak iruditzen zaizkio, hala nola zinta-dantzak, eta horiek egokiago ikusten ditu emakume eta umeentzat.\nHorren guztiaren herentzia da euskal dantzen egungo panorama?\nXX. mendea luzea izan da eta askorako eman du, garai bakoitzak bere aztarnak utzi ditu, baina bai, genero rolen pisuaz ari garela, egun daukagunaren erantzun ugari orduko sailkapen hartan aurkitu ditzakegu. Oraindik ere mutilen eta nesken dantzetan pentsatzen dugu eta sailkapen hori duela ehun urteko sorkuntza kontzeptual bat dela jakitea funtsezkoa iruditzen zait, nola jokatu nahi dugun erabakitzeko. Alegia, kontziente izatea sailkapen hori ez zela izan plazan gertatzen ari zenaren deskribapena, helburu jakin batzuekin egindako sorkuntza kontzeptuala baizik. Bestela, sorkuntza kontzeptuala dena jasotzen badugu erabat naturala bailitzan (sortzez ezberdinak garenez, normala da dantza ezberdinak egitea), zailagoa da benetako parekidetasun baterako bidea egitea.\nIzan ere, aipatu duzun moduan, dantzak duen balio sinbolikoagatik eta gizartearen ispilu izateko gaitasunagatik, ongi bete du bere lana eta genero bitarra naturaltzat ikusarazteko tresna aproposa izan da.\nAhaztu gabe dantzak gorputza duela tresna nagusi eta binarismoa gorputzaren naturalizazio batean oinarritzen denez, dantzak lagundu duela gorputz (eta mugimendu) bereizketa hori egiten, gorputzen bidez adierazitakoa ideien mundura eramaten.\n"Mutilak gero eta urrutiago daude dantzatik, eta gero eta goizago aldentzen dira oro har, gizartean genero-marka femeninoa esleitzen diegun jardueretatik. Erronka zaila dugu, gizarte bezala"\nGeneroaz ari gara, baina adinari ere eragin al zioten garai hartako erabakiek?\nBai, eta baliagarria da konturatzeko gaur egun indarrean ditugun estereotipoak berriak direla, XX. mende hasierara arte adinekoak dantzan aritzea ez bakarrik gaur egun baino arruntagoa, sozialki ere baloratuagoa baitzen. Adinekoen txapelketak eta adinekoak aurreskuan aritzea ohiko zen.\nXX. mende hasierako sailkapenaren aurretik euskal dantzak genero-markarik gabeko jarduera zirela ulertu behar dugu?\nArriskua hor dago, une jakin batean genero-marka oso garbiak dituzten dantzak eraiki zirela diogulako pentsatzea aurretik ez zegoela genero-markarik. Gehiegi esatea litzateke, baina bai esan daiteke mugak askoz lausoagoak zirela, estereotipo eta rolak ez zirela hain garbiak, eta aukera gehiago zegoela mugak gurutzatzeko. Gainera, ezaugarri batzuek ez zuten genero-marka zehatzik, gerora izango duten moduan; mugimendu harmoniatsu eta goxoek, esaterako, ez zuten genero-markarik. Laburbilduz, desordenatuagoa zen dena, ez gero bezain zurrun.\nHain juxtu, emakumeek ere dantzatzen zituzten gerora gizonen dantzatzat hartuak, kontrakoa kontatu den arren.\nAurreskuaren kasuan ikusi dugu: 1920ko hamarkadatik aurrera sistematikoki errepikatuko da emakumeek ez zutela aurreskurik dantzatzen eta hori ez da hala, XX. mendera arte aurreskua dantzatzen zuten emakumeen kasuak ezagutu ditugu. Tesian ikertu dut zergatik esan zuten gezurra Aita Donostiak eta garai hartako beste zenbait adituk, zergatik ukatu zuten emakumeek aurreskua dantzatzen zutela. Ez zen hautu kontzientea izan, moral kristaua, abertzaletasuna eta genero ikuspegia gurutzatuta jasotako errelatoa baizik.\n“Dantzan genero bazterketekin bukatzeko ez genuke historiaren eta tradizioaren justifikaziorik beharko”, diozu tesian. Baina tradizioa argudio gisa erabilita ere –maiz egin ohi den moduan–, tesi honek erakusten digu tradizioa sarri errelato desitxuratua dela. Areago, tradizioa sortu egiten da, sailkapenekin gertatu zen moduan.\nVirginia Maquieira antropologo feministarentzat, tradizioa da ordena garaikidea berretsi edo zalantzan jartzeko prozesu aktiboa. Ikuspegi interesgarria iruditzen zait, gure gain jartzen duelako tradizioa berregiteko ardura. Tradizioaren ikuspegi atzerakoiagoak dio tradizioa dela guregandik kanpo dagoen zerbait, zeinengan ez dugun eragiteko ahalmenik, eta nik ez dut horretan sinesten, tradizioa etengabe berregiten eta eraldatzen dugula uste dudalako. Hain zuzen, horri esker irauten du, egokitzen ez den tradizioa eten eta hil egiten delako, historia liburuetan geratzen da.\n"2005etik aurrera, olatu bat hasiko da genero-markarik gabeko ezpata-dantzak han hemenka sustatuko dituena"\nTradizio eraldaketa horretan, gero eta gehiago dira jai eta ekitaldi herrikoietan emakumeen parte-hartzea bermatzen duten dantzak, baina leku batzuetan oraindik ez da hala gertatzen. Pasa den hilabeteko albistea da, Markina-Xemeingo saragi-dantzan lehenengo aldiz hartu dutela parte emakumeek, eta kostata lortu dute gainera. Gatazka sortzen al du gaiak?\nOraindik izango ditugu horrelako albiste gehiago. Baztango mutil-dantzak harrotu ditu hauts gehien, baina gatazka gehiago ziur izan direla eta izango direla oraindik. Kanpotik begiratuta behintzat intentsitate baxuko gatazkak dira; komunitate bakoitzak bere baitan ebazten ditu tentsioak. Egia da Hondarribiko eta Irungo alardeek txerto moduan funtzionatu dutela, eta horri gehitu behar zaio azken bost urteetan belaunaldi gazteagoek ikuspegi berriak ekarri dituztela.\nEta hala ere, oraindik asko dago egiteko. Leku batzuetan ematen ari diren konponbideek, esaterako, genero bereizketa sustatzen jarraitzen dute, berdintasunaren aldeko urrats gisa saldu arren. Zenbaitetan, adibidez, emakumeak hasi dira parte hartzen ordura arte aritzen ez ziren dantzetan, baina haientzat propio sorturiko jantziekin. Eta hori da ulertzea horrelako errituetan gizon dantzari edo emakume dantzari gisa baino ezin dela parte hartu, ez dantzari soil gisa.\nJai herrikoiez ari gara, baina ekitaldi ofizialagoetan, ez al da ia beti gizona aurreskua dantzatzen duena?\nInstituzionalki egiten diren ustezko goi mailako ekitaldi publikoetan (Eusko Jaurlaritzak, Nafarroako Gobernuak, diputazioek, hiriburuetako udalek antolatutakoetan), gizonezkoen presentziak jarraitzen du izaten nagusi; bigarren eta hirugarren mailakoetan (herrietako udalek antolatuak), ez nuke esango nagusitasun hori mantentzen denik, baina ez atzean berdintasunaren hautu garbia dagoelako, dantza gaur egun oso-oso feminizatutako arloa delako baizik, eta dauden premia protokolarioei erantzuteko errazagoa izan ohi da emakumeak aurkitzea, gizonak baino.\nGenero rolen tiraniak dantzatik aldentzen baititu mutilak…\nHori da gaur egun eta ziurrenik hurrengo urteetan izango dugun erronkarik zailena. Irudipena daukat, emakumeen bazterketa egon ez dadin dantzan ematen ari garen pauso bakoitzeko, rolen asignazioan pauso bat edo bi atzera egiten dugula. Mutilak gero eta urrutiago daude dantzatik, eta gero eta goizago aldentzen dira gainera. Ez dantzatik bakarrik, gizartean genero-marka femeninoa esleitzen diegun jardueretatik oro har. Gizarte bezala ongi aztertu beharreko auzia da.\nDantzan genero markak ezabatzea izan daiteke horri aurre egiteko bidea?\nHala da, beharrezkoa ez den tokietan genero-markak ez genituzke haizatu ez sustatu beharko. Areago, gaur egun euskal dantzetara ikuspegi ireki batetik iristen direnek ez dituzte genero-markadun keinuak lantzen edo barneratzen. Horrek ez du esan nahi hainbat eskoletan-eta lantzen ez direnik, baina ez da dantzak berez daukan zerbait.\nGenero rolik gabeko dantza askean bidea egiten ari diren horien artean, adibide eredugarririk?\n2005etik aurrera izugarrizko aurrerapausoak eman dira arlo horretan. Batzuek aurretik eman zituzten urratsak; esaterako, aipatzekoa da Andoaingo Axeri dantzan 2.000. urtean egin zuten aldaketa edo Lizartzako inauteri dantzetan egindakoa. 2005etik aurrera, olatu bat hasiko da genero-markarik gabeko ezpata-dantzak han hemenka sustatuko dituena: Eibar, Iruñea, Elgoibar, Andoain, Biarritz, Sestao, Portugalete… Sistema koreografikoa goitik behera tradizionala izanda, genero-markarik gabe eraikitako dantzak dira: emakumeek eta gizonek genero-rolik gabe hartzen dute parte, ezpata-dantzari dira denak. Generorik gabeko ikuspegia zabaltzeko lagungarriak izan dira.


Langabezia, beheranzko joerari eutsiz, laugarren hilabetez jarraian murriztu egin da gurean. — Oñatiko udala\nLangabezia, beheranzko joerari eutsiz, laugarren hilabetez jarraian murriztu egin da gurean.\nEkainean zehar, 44 urtez azpikoen langabezia jaitsi da eta 45 urtez gorakoena, igo.\nAdinkako joera hori, gizon nahiz emakumeen artean eman da. Datua gehiago xehatuz, azken hilabete honetan Oñatin, maiatzean baino 23 langabetu gutxiago zenbatu badira, 13, 25 urtez azpikoen adin taldean izan dira eta 20, 25 eta 44 urte bitartekoen taldean. Txanponaren bestaldean, 45 urtez gorakoen langabe kopuruak gora egin du eta maiatzean baino 10 gehiago kontabilizatu dira gurean.\nOrokorrean, Oñatiko 444 langabetu daude Lanbide enplegu zerbitzuan izena emanda. Alegia, herriko populazio aktiboaren % 8,46a.\nLangabeziaren beranzko joera pittinka bada ere, sendotuz doa. Ekainean, laugarren hilabetez jarraian murriztu da Oñatin langabezia tasa. Aipagarria da hori bai, ekainean, normalean, langabeziak behera egiten duela gurean eta joera hori, gora behera txikiekin baina, udako hilabeteetan mantentzen dela, oporrak tarteko, aldikako kontratuak egiten baitira.\nAzken urteetako datuekin konparatuta berriz, 2013a bereziki urte zaila izan da Oñatin enpleguari dagokionean. Otsailean esaterako, ehuneko 10aren gainetik joan zen langabezia tasa, baina urte osoan zehar ehuneko 9 eta erdiren inguruan ibili zen. Pasa den hilean jada, tasa hori ehuneko 9tik behera jaitsi zen aspaldiko partez eta ekainean joera konfirmatu da. Eskuartean ditugun azken datuek 2012ko udaberriko mailara garamatzate.


2018ko Hego Euskal Herriko aurrekontuen aurrean | Elkartzen\nDiru-sarrera gutxiago izan arren, kupoa eta hitzarmena ordaintzen jarraitzen dugu. Madrili gero eta diru gehiago ordaintzen diogu bere zorra ordain dezan (gastu militarrak, jaso ez ditugun transferentziak, azpiegitura handiak…). Oro har, 2018an Hego Euskal Herriak 1.842 milioi euro bidaliko ditu Madrilera kupo eta hitzarmenaren bidez.\nAurrekontuetan “hazkunde eredu sendoa dugula egiaztatu da, enpleguaren sorrerarekin“ esaten digute; hazkundea? norena?, enplegu sorrera? zein baldintzetan?. Etengabeko pribatizazioez, publikotik ekimen pribaturako diru transferentziaz eta alor guztietan ezartzen diren murrizketez gain, itzelezko langabezi tasa (163.000 pertsonatik gora langabezian eta %91,8ko behin-behinekotasuna ABGn eta %92,6koa Nafarroan; gainera azken urtean 17.600 emakumek lanpostua galdu dute) kontuan hartzen badugu, egoera argia da: klase herritarrak baztertuta daude, eta bazterketa hori aurrekontuetatik hasten da.\nHala ere, obra faraonikoak egiten jarraitzen dute, zenbaiten poltsikoak betetzeko. 2010 eta 2018 urteen artean, ABGk AHTri bideratutako aurrekontua 2.570,74 milioikoa da; bitartean 2018an Etxebizitza Sailburuordetza guztiari 126,9 milioi dagokio, hau da, AHTn 8 urtetan eta etxebizitza politikan 20 urtetan gastatuko dena berdina da. Nafarroan, Prestazio Altuko Trenera izena aldatu baldin bazaio ere, Aldaketaren Gobernuak Madrili dirua aurreratzen jarraitzen du (milioi bat 2018an) UPNk martxan jarri zuen proiektu bera eraikitzeko. Gainera, 2018an “itzaleko bidesarietarako” (Nafarroako Kanala edo A-21 eta A-12 autobiak bezalako obra handiak pagatzeko erabili den era bat: enpresa pribatuak obra eraikitzen eta finantzatzen du eta Gobernuak bere erabilpenagatik ordaintzen du, epe luzera obra egitea baino askoz gastu handiagoa sorraraziz) 93,45 milioi bideratuko dira, 2008tik bikoiztu baino gehiago egin dena.\nBitartean, hezkuntza, osasungintza edo etxebizitza sailetara bideratutako diru kopuruan murrizketek ez dute etenik edo kopurua barregarria da. Pasa den urtearekin alderatuta hezkuntzan eta osasunean eman diren igoerak aurrekontuaren igoera orokorra baino txikiagoak dira. Gainera, igoera horien zati oso handi bat zentro pribatuetara bideratuko dira (urtetik urtera hazten doazen ehunekoak): Nafarroan hezkuntzara bideratutako 651,7 milioi euroetatik 131,6 milioi (%20,2a), eta ABGn 2.716,8 milioietatik 673,4 (%24a). ABGko aurrekontuetan “hezkuntzaren hobekuntzari bultzada berezia ematea aurreikusten da, eta, horretarako, hezkuntza hitzarmenak zabalduko dira” irakurri dezakegu; bultzada berezi bat izango duen politika PPk horretara bideratuko baitu aurrekontuen onarpena eta Sozietateen Zergaren jaitsiera ahalbidetu dituen akordioaren baitan ABGko Gobernuak eman dizkion 30 milioien zati handi bat.\n2018ko aurrekontuek, hutsalak izateaz gain, alderdi politikoek aldarrikatzen dituzten helburuei ez diete eusten berriro ere\nHain da lotsagabea klase politikoa ezen esaten dutena ere bete izaten ez baitute. Lege kolpez ezarritako dekretuak, urteko murrizketak, aurretik murriztutako aurrekontuen murrizketak... ikusten ditugu. Ondorioz, aurrekontuek, dokumentu bezala, galdu dute euren funtsa juridikoa eta antzu bilakatu dira (ABGko 2018ko aurrekontu proiektuarekin bat datorren 2017ko aurrekontu itxieraren aurreikuspenak 2017an, hasiera batean esandakoa baino 400 milioi euro gutxiago gastatuko direla adierazten).\nGobernu desberdinek esaten digute aurrekontuak ahalik eta sozialenak direla; errealitatean, aurrekontuek adierazten digute euskal erakunde publikoek egiten duten jendarte gastu zuzena hondoratzen doala. Politika orokor horri, Madrildik ezarritako mugak gehitu behar zaizkio: alde batetik, instituzio guztien defizit publikoaren maila markatzeko 2012ko Aurrekontuen Egonkortasunerako eta Jasangarritasun Finantzariorako Legea; eta beste alde batetik, 2018an Administrazio Zentralaren, Autonomi Erkidegoen eta Korporazio Lokalen gastuak ezin dutela 2017koaren %2,4a gainditu zehazten duen Gastu Araua (EAJk babestutako neurria). Hau horrela, eta ABGko Aldundien eta Nafarroako Gobernuaren diru-sarrerak aurreikusitakoa baino gehiago hazten ari baldin badira ere, hazkunde horiek ez dira aurrekontuen diru-hornidurara bideratuko. Aurreikusitakoaren gainetik lortutako diru-sarrera guztiak zor publikoaren murrizketara bideratuko dira (ordainketa horren zati handi bat zorraren interesei eta eurekin erlazionatutako gastuei dagokio).\nZorraren pisua handitzeak hurrengo hamarkada osoaren benetako jendarte gastua baldintzatzea dakar, non kupoak, zorra ordaintzeak eta arlo publikoaren jarduera burokratikoek ia bildutako diru osoa eskuratuko baitute. 2017ko bigarren hiruhilekoan ABGko zor publikoa 10.791 milioi eurokoa da (BPGren %15,30a) eta Nafarroakoa 3.767 milioikoa (BPGren %19,3a) suposatzen duelarik. 2017ko zorra 2008koarekin alderatzen baldin badugu, ABGn 10 bider (1.007 milioi, BPGren %1,5a 2008an) eta Nafarroan ia 5 bider (868 milioi, BPGren %4,6a 2008an) handitu dela konturatuko gara. Datorren urtean Nafarroako aurrekontuaren %8a eta ABGren %11,7a zorra ordaintzera bideratuko da, 2008an %2ra eta %3ra heltzen ez zenean hurrenez hurren. Gero eta handiagoa den gastuaren finantzarizazio baten aurrean aurkitzen gara: pasa den urtetik ABGn operazio finantzarioek %37a gora egin duten bitartean (2008tik lau bider handitu dira), inbertsio errealek %36,5a jaitsi dira (2008an zirenen herena). Datu hauek langile klasearen eta herritar sektoreen kontra eramaten ari den erasoaren tamaina irudikatzen dute.\nEskaria eta kontsumoa mantentzeko erantzuna zorpetze jarraitua izan da. Mundu mailako zorrak gora egiten du kapital globalizatuaren metaketari eusteko, zor lokala laguntxoen negozioak mantentzeko eta aberastasuna gero eta esku gutxiagotan metatzeko. Euskal Herrian horrek guztiak 3 pertsonetatik 1 pobreziaren mugaren azpitik bizitzera kondenatzen du (BPG per capitaren %37,5a, pobreziaren muga kalkulatzeko gure metodologiari jarraituz).\nEra guztietako instituzioek kapital transnazional eta finantzarioaren aurrean erabakitzeko gero eta gaitasun txikiagoa dute. Maila desberdinetako instituzio burgesen erabakitze ahalmenak kapitalismoari berezkoa zaion kontzentrazio eta zentralizazio prozesuak laguntzen ditu. Argi dago “goian daudenen” mesedetan egiten dutela instituzioek, langile klaseak eta herriak bazterrean utziz.\nGastu publiko sozialaren gainbeherak funtsezko hiru osagai ditu: diru-bilketa fiskalaren jaitsiera, Hego Euskal Herriko aurrekontuen autonomia eza eta zorpetzearen eta bere kostu finantzarioaren hazkunde esponentziala (gastu ez sozialerako). Egoera horren aurrean zera ozen esatea dagokigu:\nEz direla bermatuko oinarrizko eskubideak [etxebizitza izateko eskubidea eta pobreziaren mugatik (lurraldeko BPG per capitaren %37,5a) gorako diru-sarrerak izatekoa] ezta kalitatezko zerbitzu publiko eta sozialak bermatuko ere.\nHorregatik guztiagatik eskatzen dugu aurrekontuak egiteko eta erabakiak hartzeko parte hartu ahal izatea, pertsonok ditugun beharrizanei erantzuteko moduko aurrekontuak egin ditzagun. Horretarako, antolatu egin behar dugu, borrokatu eta agintariei gogorarazi eskubideak ez direla negoziatzen ezta hitzartzen ere, errespetatu egiten direla eta bitartekoak jartzea dagokiela horiek bermatuak izan daitezen. Beraz, herritar guztioi dei egiten dizuegu mobiliza zaitezen: atera kalera, mobilizatu eta egin borroka. Aurrekontuak parte-hartzaileak izan daitezen eta aberastasuna banatzeko balio dezaten.\nEuskal Herrian, 2018ko abenduaren 18a


Ekintzailetza egonkor mantendu da Euskadin, eta gizarteak iritzi hobea du. Deia, Noticias de Bizkaia\nGLobal Entrepreneurship Monitor-ren arabera\nD.D. - 2017(e)ko uztailaren 14a, ostirala - 11:51etan eguneratua\nGlobal Entrepreneurship Monitor-ren ikerketaren aurkezpena.\nGEM, Global Entrepreneurship Monitor nazioarteko ikerketa proiektua da eta honen bitartez, Euskal Autonomia Elkartean dagoen ekintzailetza maila beste lurralde batzuekin konparatzea lortu daiteke. Datu base honek, hamalau urte ditu eta garrantzitsuena da EAEan dagoen ekintzailetza jarduera ikertzekotan.\nBILBO. Eusko Jaurlaritzako SPRI eta Bizkaiko, Gipuzkoako eta Arabako hiru Foru Aldundiak eta FESIDE, Emilio Soldevilla, Enpresaren Ikerketa eta Garapenerako Fundazioa, eskutik doaz nazioarteko proiektu honetan Universidad del País Vasco/Euskal Herriko Unibertsitateari, Universidad de Deustori eta Mondragon Unibertsitateari laguntzeko.\n1. Alemaniarekin edo Estatu Batuekin konparatzean, euskal biztanleriak ekintzailea izateko aukera gutxiago ikusten du. Dena den, Espainiako biztanleriarekin konparatuta euskal biztanleriak pareko aukerak ikusten ditu. Gaitasunen pertzepzioa berdina da bai euskal lurraldean eta bai Espainiako lurraldean, eta Alemaniako biztanleriaren gainetik dago euskal biztanlegoa gaitasunen pertzepzioan. Ekintzailea izatea ondo ikusita dago aukera profesional moduan. Dena den, ezin da ahaztu porrotari lotuta dagoen beldurra handia dela.\n2. Ekintzaileak ekiten duenean, pertsona legez duen proiektu profesionalean aukera ikusten duelako da, argi duelako bere autonomia garatu nahi duela.\n3. Bataz beste, EAEan ekintzailea denak, unibertsitate ikasketak eta 40 urte inguruan ditu eta ideiak argi izateaz aparte, heldutasuna badu. Jakin badaki inguruko ekintzailetza jarduerak mugatuta daudela, baina negozioa non dagoen bai somatzen duela. Adi egoteko modukoa da EAEan gaur egungo enpresarien artean dagoen erretiro-tasa.\n4. Emakume ekintzaileen tasak gora egin du. Bataz beste euskal emakume ekintzaileak berrogei urte ditu, goi mailako ikasketak ditu eta gizonak baino aukera gehiago ikusten ditu eta beldur gutxiago du ekintzailea izateko.\n5. Negozio ideiak zerbitzu sektorean daude. Langile gutxi behar izaten dira eta asko jota hogei langilera ez da heltzen negozio hori.\n6. Berrikuntzetan aurrelariak diren enpresa berriak, Espainiako eta Europako enpresak baino berrikoiagoak dira eta izatez sortu-berriak diren enpresak askoz ere aurreratuagoak dira besteak baino.\n7. Euskal Autonomia Elkarteko enpresa berrienak ez daude nazioartera begira, nazioarteko ikuspegi maila jeitsi egin da. Hala ere, sortutako enpresa berrien artean, %30a nazioarteko merkatuari begira bai dagoela.\n8. Diru-iturriaz, 15.000 eurokin nahiko dela dirudi. Aurreko urteetan baino gutxiago. Espainian ere 15.00 euro inguru da jartzen den hasierako diru-iturria.\n9. Ekintzailea izateak eta diru-ahalmena izateak bat egiten dute. Ekintzaileek negozioa martxan jartzeko behar duten diruaren %74a jartzen dute. Banketxeen bidez lortutakoa gutxi da.\n10. Azpiegiturak eta programa lerroak baloratzekotan bikaina da Euskal Autonomia Elkartean dagoen maila, Espainian eta Europan egiten diren balorazioetatik gora gainera. Ekosistemaren ahulezia Lehen Hezkuntzan eta Bigarren Hezkuntzan eta I + G (Ikerketa eta Garapena) kontuetan daude, transferentzia mailak atzerakada izan baitu.\nGlobal Entrepreneurship Monitor (GEM EAE 2016) txostenean lan egin duten ikerlarien gomendioak\nGazteen ekintzailetza bultzatzeko, politika lerroak sendotu eta negozioaren jarraipena bermatzeko, enpresari jubilatuen aldaketa prozesuak erraztu.\nUnibertsitateetako I+G transferentzia bideak eta start-up ereduak sortzeko teknologia-zentroak hobetzen jarraitu.\nLehen Hezkuntzan ekintzailetza eta berrikuntza gaitasunak lantzeko curriculuma diseinatu. Bai Heziketa prozesuetan eta bai komunikabideetan, gizarte mailan enpresari izatearen duintasuna erakusteko, ekintzailea izatearen aldeko jarrerak landu.


Agur eta Ohore, Pako - Aberriberri bloga\nIgandea, 6 abendua, 2015\nAgur eta Ohore, Pako\n6 abendua, 2015 7 abendua, 2015\nAberriberrikideon bihotzean, egun haundirarte!\nPako; hileta kanpaiak entzun\nditut gaur arratsaldean,\nzotin itoa, samin etsia\nnabaritzen da airean.\nHainbeste fede zenion Jauna\nhasi zen zure galdean\neta aurretik joan zirenak\npozez txoratzen daude han…\nbertso zirraragarriak) Eredu ederra emanik bizi\nemankor bezain xumean,\nazken arnasa eman zenuen\nbaina arnas hori bizi-taupada\nda gure oroimenean,\nzu maite izan zintugun denon\nGarmendiatar Pako maitea, hainbeste bultzatu zenuen euskararen egunean utzi gaituzu ustekabean. Pentsamendu eta ekintzan maisu, bitarteko zehatz baina helburu nahasturiko garai hauetan, zinen paregabeko bidelagun.\nErantzunen bila genbiltzanoi erakutsi zenigun galderak egokiak ziren aztertzen. Zertatik bizi, zertarako bizi, nola elkarrekin bizi. Zure etxeko ateak beti zabal erronka oro gainditzeko.\nZertatik galdetzean ulertu genuen euskal senean ez dela etxea guretzako, baizik gu etxerako. Zertarako planteiatzean ikasi genuen zoriontasuna lortzen dela besteena asebetez. Nola elkarbizi itauntzean barneratu genuen erantzunkizuna dela askatasun eta berdintasunaren aurrekari.\nHerrigintzan pertsona jantzi ugari izan ditugu, baina gutxik izan dute horretaz gain belaunaldi ezberdinetako zubi izateko gaitasuna. Etengabeko ikasketan murgilduta, landu zenituen gure etxe, auzo, erakunde eta hizkuntzaren harribitxiak, maitasunez berreskuratu zenituen euskal herrigintzaren urruneko sustrai sendoak. Besteei emana, gazte zinelarik jaso zenituen lehen lehendakariaren bidelagun izandakoen ondarea, eta hainbat belaunalditan erein duzu altxor horren kate-begi izatearen nahia.\nIzan zara langile sutsua, ideal demokratikoa gauzatzeko oztoporik nagusienari, iruzurrari, aurre egin dion eusko gudari nekaezina. Herri txiki honek bizirauteko tresna nagusi behar duen bikaintasunaren testigantza.\nHitzak baino areago ekintzak izan bitez gorazarre handienak. Betirako adiorik ez Pako, utzitakoa gugan bizi da eta. Eredu zaitugu, bidean tinko darraigu, Burujabetza Goiburu.\n09:15 7 abendua, 2015\nGoian bego. Pena da gende hain baliotsua hil dadila eta hainbeste zital gera daitezela.\nEgiazki Jaunaren bideak ulertezinak dira , baina lehenago edo beranduago guztiak pasatu behar izango dugu bide hori .Heriotza oso demokratikoa da.\n13:27 7 abendua, 2015\nPako ez nuen gehiegi ezagutu,bere lanak ordea irakurri,irakurri ditut.\nGizatasunez eta jakinduriz beteak.Eskerrikasko ta goian zaudenez, bisitaxo bat egingo dizut liztorrekin batera.\n15:24 7 abendua, 2015\nGran pensador, que Dios lo tenga en la Gloria\n15:48 7 abendua, 2015\nEz dakit zer edo nola erran. Oraino arrituta nago … goizegi artu duzu azken bidaia …\nMaite zaitugu …\nAgur eta ohore lagun ona …\n13:24 11 abendua, 2015\nEterna gratitud a quien hace muchos años ya ,nos abrió el camino al análisis , y a la dialéctica . Nos reencontraremos algún día .\nPrevious post La caída del puerta a puerta\nLa caída del puerta a puerta


ERRIBERAri ongietorria zapata berriekin - Albisteak - Astigarraga\nERRIBERAri ongietorria zapata berriekin\nDakizuenez, irailaren 12an Kultur Etxe berria inauguratuko dugu herrian. Ez diogu, ordea, ongi etorria egin nahi orain arte kultur etxea izan den Kontxa Etxeberriaren etxea behar den bezala agurtu gabe.\nHala, gonbidapen berezi bat egin nahi dizuegu:\nDatorren larunbatean, hilak 12, Kultur Etxe zaharrari agur esateko aukera izango duzue (aforoa mugatua egongo da). Goizeko 9:00etatik 11:00etara, bertara joan zaitezkete, hainbestetan erabili izan dituzuen txoko horiek azken aldiz ibiltzeko.\nInportantea da zapata zaharrak jantzita eramatea, bertan erantzi, zuek aukeratzen duzuen txoko horretan uztea eta poltsan, motxilan edota eskuetan, eramango dituzuen zapata berriak janztea, kultur etxe berrira abiatzeko. ZAPATA BERRIEKIN


Azpiegiturak Archives - Boligrafo gorria\nPosted in Azpiegiturak, Kulturgintza\nBide azkarretik eta hauteskunde giroan jarri diote Bilboko Alondegiari Iñaki Azkuna izena, iaz zendutako Bilboko alkatea gogora ekartzeko, baita jeltzaleak egin zuen apustua ere, “kulturak hiriaren eta pertsonen eraldaketan eragin zezan”. Erabakiaren eszenifikazioak daukan Citizen Kane ukitua ezin utzi aipatu gabe –ikusi artikulu honi laguntzen dion argazkia–, baina bai, egia da, kultura Bilboren elementu egituratzaile bihurtu izana nori zor zaion galdetzen baduzu, hamarretik...\nEz hitz egin gehiago “Amets hautsien bulebarrez” (Joaquin Sabina eta Green Day, ugh!), Gamonaleko auzotarrek gauza askoz originalagoa asmatu dute: “Bulebar hautsiaren ametsa”. Burgosen egin nahi zuten obra garestiak alimaleko istiluak eragin ditu eta azkenean PPko alkateak belauna hondarretan jarri: badirudi Udalak lan talde baten bidez moderatu nahi dituela auzotarren animoak (PP ere ETA dela erakusteko froga bat gehiago, “tregua tranpak” iragartzen dituzte). Batek...\nHamaika halako izango da AHT egiteko obren erruz, baina gaurkoan Zabalene baserriari gertatuaz hitz egin nahi nuke. Lankide batek helarazi dit bideo bat, erakusten duena zenbaterainoko kaltea egin dion inguruari Ordizia eta Itsasondo artean egiten ari diren tunelak. Baserritar batek kontatzen du gertatua: nola hiru edo lau belaunalditan ura oparo ekarri duen erreka lehortu den, trena sartzeko azpia zulatu dutelako. Behean daukazue bideoa...


Interlehian 2017: Nazioarteko lizitazioetan parte-hartzen laguntzeko programa. - Eusko Jaurlaritza - Euskadi.eus\nItzuli beharrik gabeko diru-laguntzak dira, Euskal Autonomia Erkidegoko Aurrekontu Orokorren kontura. Prozedura ireki baten esparruan emango dira laguntzak, harik eta ezarritako aurrekontua agortzen den arte. Ordenari jarraituz egingo da hori, espedienteak osatzen diren uneari erreparatuta.\nInteres-adierazpenak aurkezteko laguntzetan sar daitezkeen gastuak hauek dira:\nPleguen lorpena, edo inskripzioa.\nInteres-adierazpenen analisia eta prestakuntza.\nBarne-gastuak, hau da, erakunde eskatzaileko langileek emandako denboraren soldata-kostuak.\nKanpo-aholkularitzaren gastuak, kasuko proiektuaren identifikazioari eta interes-adierazpenaren edo proposamenaren prestakuntzari lotutakoak.\nItzulpenak, euskaratik / gaztelaniatik dokumentazioa aurkezteko hizkuntzara egindakoak.\nEskaintza-lekuan egindako egonaldiak.\nBehin-behineko bulegoa alokatzea eskaintza-lekuan (ez dira sartuko funtzionamendu-gastuak, hala nola telefonoa, ura, argindarra eta antzekoak).\nProduktua xedeko merkatuan erregistratzea.\nLizitazio publikoetarako proposamenak aurkezteko laguntzetan sar daitezkeen gastuak hauek dira:\nBaldintza-pleguak eskuratzea, haiek eskuratzeko bidaia barnean izanik.\nEskaintza aztertu eta prestatzea.\nKanpo-aholkularitzaren gastuak, proposamenaren prestakuntzari lotutakoak.\nBerariaz utziko dira laguntzatik kanpo prezio publikoen bidezko zerbitzuei edo ordaindutako jarduerei dagozkien gastuak.\nOnartutako gastuen % 50erainoko laguntzak eman daitezke eta, gehien jota, proiektu bakoitzak 20.000,00 euro jaso dezake interes-adierazpenetarako, eta 50.000,00 euro, lizitaziora aurkeztutako proposamenetarako, banakako modalitatean. Enpresen aldi baterako elkarteen kasuan, egoitza autonomia-erkidego honetan duten enpresek proiektuan duten partaidetzaren zenbatekoarekin lotuko dira muga horiek.\nEgoitza Euskal Autonomia Erkidegoan duten mikroenpresak eta enpresa txiki eta ertainak (ETEak). Banaka aurkeztu daitezke edo batera, aldi baterako enpresa-elkarketetan, eta plangintza estrategiko bat izan behar dute beti. Informazio xehatua\nBatzordearen 2003/361/EE Gomendioak arautzen duenari erreparatuta zehaztuko da ETE kontzeptuaren definizioa.\nEnpresek EAEn kokatuak egon beharko dute……O QUE TENGAN UNA INSTALACIÓN PRODUCTIVA EN LA CAPV.\nAurkeztu diren lizitazioan esleipendun ez gertatzea, interesezko adierazpenetan izan ezik.\nPlangintza estrategikoa izan.\nOgasunarekiko eta Gizarte Segurantzarekiko betebeharretan egunean egon.\nHerri-administrazioekiko loturarik ez izatea, eta administrazio instituzionaleko erakundeak ez izatea.\nEz dira diruz lagunduko zigor- eta administrazio-arloan diru-laguntza edo laguntza publikoak lortzeko aukera galtzearekin zigortuta dauden erakundeak, ezta hartarako ezgaitzen duen legezko debekuaren eraginpean dauden erakundeak ere, sexu-diskriminazioaren ondoriozko debekuak jaso dituztenak barne, 4/2005 Legearen (otsailaren 18koa, Emakumeen eta Gizonen arteko Berdintasunerakoa) azken xedapenetan seigarrenean xedaturikoari jarraikiz.\nBeste instituzio publiko edo pribatuei proiektu berarentzat eskatutako eta/edo haiengandik jasotako laguntzak Nazioartekotze Zuzendaritzari berri ematea.\nMinimis arauak betetzea, eta aurreko bi urte fiskaletan jasotako laguntza publikoak zehaztu.\nLizitazio-iragarkiaren kopia, proiektuaren memoria xehea eta aurreikusitako gastuen aurrekontu xehea aurkeztu.\nMikroenpresa, enpresa txiki edo ertainenak:\nMikroenpresak eta enpresa txiki eta ertainak (ETEak) izatea. (Batzordearen 2003/361/EE Gomendioak arautzen duenari erreparatuta zehaztuko da ETE kontzeptuaren definizioa)\nPYMEak ez direnenak edo enpresa-elkarteenak:\nProiektuak traktore-lan handia egin behar du EAEko enpresa txiki eta ertainentzat.\nEnpresaburuen elkartearen izenean Ordezkari edo Ahaldun bakar bat izendatu.\nAdierazi elkartea osatzen dutenen izenak, inguruabarrak eta parte-hartzea, ekintzei eta aurrekontuari dagokienez.\nElkartearen kideen erdiak baino gehiago mikropenpresa edo enpresa txiki edo ertainak izango dira.\nEgoitza Euskal Autonomia Erkidegoan duen enpresak aurkeztu behar du diru-laguntzaren eskaera. Elkarteko liderra izan behar du enpresa horrek, eta hura izango da Administrazioarekiko solaskidea eta harremanetarako kontaktua, proiektuaren garapenaz eta kudeaketaz arduratzeko.\nModalitate horretan aurkezten diren proiektuek izaera horrekin aurkezten direla adierazi behar dute enpresa liderrak aurkeztuko duen eskaeran; gainera, enpresa lider horrek eta elkartean parte hartzen duten gainerako erakundeek izenpetu behar dute hura. Elkartean parte hartzen duen erakunde bakoitzari dagozkion jarduerak eta aurrekontuak adierazi behar dira.\n1 Emakumeen eta gizonen egiazko berdintasuna bermatzeko martxoaren 22ko 3/2007 Lege Organikoaren 45.2 artikuluan xedatutakoa bete behar du.\nDeialdiaren araudia AGINDUA, 2017ko apirilaren 12koa, Ekonomiaren Garapeneko eta Azpiegituretako sailburuarena, nazioarteko lizitazioetan parte-hartzen laguntzeko Interlehian programa arautzen eta horretarako deitzen duena 2017. urterako.


GUTUN IREKIA PORTUGALETE FUTBOL KLUBARI\nHome / Declaraciones / GUTUN IREKIA PORTUGALETE FUTBOL KLUBARI\n08:32\tDeclaraciones, Violencia machista 4,016 Views\nPortugaleteko Udalaren Berdintasun Batzorde Mistoa\nGogoratuko duzunez, iazko ekainaren 30ean Portugaleteko Udalbatzak ohiko bilkura batean erabaki zuen erakundearen adierazpena onartzea, zeinaren bidez, batetik, zure klubari eskatzen baitzion bere fitxaketa-politika berraztertzea eta berdintasun-legeak eta emakumeen eskubideak errespetatzea eta, bestetik, gogorarazten baitzion, klubak jendartean nolabaiteko eragina eta helmena duelarik, gizarte ardura badagokiola, eredugarri jokatu behar duela eta aukera-berdintasuna balore gisara defendatzeko konpromiso agerikoa egin duela.\nErakunde adierazpen hori onartu eta beste hainbat jarduketa burutu ostean, Portugaleteko Udalaren Berdintasun Batzorde Mistoak, M. José Blanco Gavieiro batzordeburu andrea ordezkari duelarik, nahi izan du berdintasun alorrean eskumena duten beste erakunde batzuek ere euren iritzia agertzea afer honen inguruan. Beraz, Emakundera (Emakumearen Euskal Erakundea) jota, gutun ireki honekin batera datorkizun erantzuna jaso du.\nErantzun horretatik nabarmendu nahiko genuke kirolak gure gizartean duen zeregin nagusia aipatzen duen paragrafoa, argi eta garbi adierazten baitu kirolariak arrakastaren ikono eta eredu direla, “haiek hala nahi izanda zein nahi izan gabe, eta, beraz, balioen eta printzipioen erreferente eta transmisore dira. Balio eta printzipio horiek, besteak beste, errespetua, erantzukizuna, konpromisoa, esfortzua, dedikazioa, lankidetza, elkarbizitza, joko garbia, berdintasuna, indarkeriarik eza eta aniztasuna izan beharko lirateke.”\nTestu zati horrek bat egiten duelarik, zeharo egin ere, aurrean aipatutako erakunde- adierazpenaren asmoarekin, horren eduki guztia berresten dugu oraingo honetan ere eta, halaber, jakinarazten dizugu lanean jarraituko dugula zerrendatutako balio horiek guztiak gure artean betiko ezar daitezen. Xede horri begira, bada, proiektu bitan ari gara: batetik, hitzarmengintza programa prestatzen ari gara, kirol elkarteek konpromiso sendoa egin dezaten berdintasunaren alde, eta bestetik, jokabide-kodea ere prestatzen ari gara, kirol elkarteak atxiki dakizkien.\nBeste barik, beraz, adierazitako guztiaz hausnarketa egingo duzulako eta erantzun egokia emango duzulako esperoan, har ezazu agur bero bat.\nPortugalete, 2017ko martxoaren 24a\nPrevious Emakumeon Hiria hirigintza diagnostiko partizipatiboa da\nNext Portugaleteko Udala


HARA! 'Hegan' singlea aurkeztu du Bulego taldeak - Urola Kostako Hitza : Urola Kostako Hitza\nSortu berri den Bulego Azkoitiko taldeak aurreneko singlea aurkeztu zuen atzo, osteguna, Gaztea irratian eta sarean: Hegan. Passepartout taldeko boskote bera dago Bulego taldearen atzean: Tomas Lizarazu (ahotsa eta gitarra), Jontxu Ape (baxua), Ruben Lizarralde (gitarra), Itzi Beitia (teklatua) eta Xabier Arrieta (bateria).\nIzena ez ezik, izaera ere berria du boskotearen proiektu berriak. Izan ere, talde berria sortu dute musikariek, eta pop doinuetara jo dute, esaterako, Hegan abestian. UROLA KOSTAKO HITZAk hilaren 6an Bulego taldearen berri eman zuenean, taldeko kide Lizarazuk adierazi zuen “energia” transmititzen duela aurkeztu berri duten singleak: “Norbaitek egun txar bat duenean, energia puntu bat emango dion kantua da”, esan zuen abeslariak orduan.